url: =5. Kiteenna Tau Panin - Zomi Adventist Innkuan\nPasal leh Zi adinga Pasian’ Deihna.—Pasianin pasal panin numei bawla, pasal adingin lawm leh huhna hisak hi. Amaute in pumkhat suakin, lungnop nading, tha ngah nading, thupha san nadingin leh numei ading huhpa asuak ding ahi hi. Asiangtho kiteenna ah pasal in numei itna siangtho angah ding, numei in pasal lungsim anem sakding, agamtatna asuih sakding leh apicing sak ding ahi hi. Tua in Pasian ngimna ahi hi.\nHih kiteenna asusia dingin Jesu hong pai hilo hi. Apatcil a asiangthona ah asanglap kik ding ahi hi. Mite sungah Pasian’ lim le meel sutna adimkik ding leh kiteen kizopna asianthosakna tawh\nlei nasep hong kipan hi.1\nAdam tungah Evua huhngah dinga apiapa mahin mopawi ah nalamdang masa honglak hi. Lawmte leh meeltheihte in pawi akhaamna Kana ah Jesu in mihon laka nasepna hong kipan hi. Tua hia, Amahin kiteenna bawla, Amah mahin aphuh kiteenna kipsak hi. Numei pasalte in asiangtho kiteenna tawh akipum khat dingin vaihawm hi. Innkuante punsuahin, innkuan mimalte pahtawina tawh tawisanga, Vantung innkuan ie mimalin saang hi.2\nJesu in Lungnop Huai Kiteenna Deih.—Christ kiang panin ahong pusuak Pasian’ itna in mite ki-itna suksiat saklo hi. Tua itna in mi’ itna siangtho sak, sanglap leh mipi tangsak hi. Mihingin Pasian tawh kipum khat in Vantung tawh kisai thu ah akhancin matengin hoihna gah theilo hi. Jesu in lungnophuai kiteenna leh innlum mu nuam hi.3\nMihingte akipia Pasian letsongte lakah kiteenna pen mawhna in susia pen hi. Ahizongin Lungdamnathu in tua kiteenna ie sianthona leh ahoihna lamkik sawm hi.\nKiteenna pen Pasian’ ngimna abat nadingin Christ ie hehpihna bekin bawlpha thei hi. Kiteenna in mihing thupha apiading leh asanglap ahi hi. Tua hia, leitunga aom innkuante’ kipum khatna, ki itna leh kilemna in Vantung innkuan lim aciing ding ahi hi.\nVantung ie innkuan deih pen leimite muhna ah dah huai mahmah hi. Ahihzongin thangpaihna leh dahna apiangsak kiteenna pen lawmneihna leh kipakna lametna in apia thei Christ bekin vaihawm thei hi.4\nKipaak Hun.—Cana mopawi ah nungzuite leh Jesu zong kisam hi. Tuabang lungdam mopawi bawlna ah eite kihel tuak kei, ci in Jesu in hong vaikhak lo hi. Tua mopawi ah Jesus apaina tawh alungdamte tawh akipaak khawm ding ahong hilhna ahi hi. Vantung’ thukhun tawh kituakin mawhbanglo kipaakna pawite Jesu in kham ngei lo hi. Jesu mahmahin mihon kikaihkhopna a uapna tawh eite zong akihel dingin hong deih hi. Hih mopawi a uap khit ciangin Christ in pawi dang tampi zong uap lai hi. Ama ompihna leh thuhilhna tawh siangthosak hi.5\nKisialhna, Lahna, leh Gualnopnate Mopawi ading Hilo.—Mopawite lahna, kisialhna, leh kigualnop sakna in kizang hi. Biakna upna leh kizekna tawh kituakin numei leh pasal lam akilungkim uhleh kisialhna leh lahna hikei peuhleh mopawi in Pasian dahsak lo hi.6\nAkiteeng ding lawmtate kituak mahmah phialta leh, lamdungah lah akul hituanlo hi.7\nMihing gualnopna, leh kineiha mopawi bawlna in kiteenna tawh kilawm kasakloh thu ahi hi. Hih kiteenna pen Pasian mahmahin lipkhapna takpi tawh etdinga ahong piak ahi hi. Lei ah akilam innkuan pen akiteengte in bang hi uh hiam, cih lahna hizenzen loa, Vantung innkuan pulaakna hizaw hi. Pasian’ vangliatna lah masak pen ding ahi hi.8\nMrs White Inna Kiteenna.—Ni nihni sun 11 in annek khan agol pen kiteenpawi bawl nadingin kibawl hi. Sanggampa B in akiteeng sakding hia, nuamtakin hun hong zawhpih hi. Kiteenna hun aman nadingin Mrs White thungen dingin kicial hi. Topa in atuam suahtakna lian khat hong pia hi. Pasian’ Khasiangtho in ka lungsim hong nipsak a, athanghuai ciamnuih kibawlnate zong omlo hi. Hun khempeuh lipkhap huai takin kibawl hi. Siangtho in lungsim sukha mahmah hi. Topa in hih kiteenna siangtho sak a, akiteeng tegel in amangthang mi azong mission nasep asemdingin hong ki-ap uh hi. Topa tawh kiniamkhiatsa in nungta in Ama kamciam muang uh hipeuhleh Topa in thupha pia ding hi.9\nNuntakna Nih Kipumkhatna.—Tua mi nihte tangthu sungah utna, hehpihna, itna, kha gupkhiatna asem dingin pumkhat asuah ni uhpen ni thupi khat ahi hi. Kiteen kizopna ah nuntakna nih pumkhat suahna in thupi mahmah hi. Pasian’ deihna tawh kituakin pasal leh zi in Ama’ nasepna ah kizomin picinna leh sianthona semdingin kalsuan uh hi. Tua in amaute septheih ahi hi.\nMi nih pumkhat asuahna Pasian thupha piakna inn in vantung ni atanna mun hi. Jesu Christ sungah numei pasal in asiangtho pumkhat suahna aneih ding uhpen Pasian vaihawmna ahi hi. Pasianin tua inn ukin makaih ding hi.\nInnin leitunga lungnoppen namun ahidingin Pasian in deih hi. Vantung innpi alimcing ngiat ding ahi hi. Bangkua tavuante pua in, Jesu Christ sungah aut asawm khempeuh uh luangkhawmin, Topa kamciam leh Ama khutah kingamin, zi leh pasalin vantungmite phat pum khatna ah lungnopna akihawm ding uh ahi hi.\nKiteenna in amaute’ kimanna khiam lo hi. Kiteenna in gupkhiatna nasep nading ahi hi. Kei zong kum sawm thum leh kum guk ka phak ciangin ka pasal tawh kipumkhatin Topa in ahong sawlna peuhah kapai uh hi. Kiteenna pen Pasian’ pahtawina ngahna ahihlam ka thei hi. Hihsanah athupi thupha ngahna khat om hi.\nTu in, ama khut lenin, hihin ka sanggampa hi, ci in khut kilenin, zi leh pasal, Pasian’ na asemdingin kong hanthawn hi. Pasian pen na thuhilhpa dingin koih un. Ama sungah kipum khat un.10\nAkiteengthakte Thuhilhna.—Ka sanggamnu leh ka sanggampa: Khantawn kitul dingin na kiciam uh hi. Kiteenna ah pilna asindingin akipan na hi uh hi. Na kum masa hun sungin tuahthak tampi nanei ding uh hi. Adiakdiakin na kilamdannate uh nasinkhiat ding hun uh ahi hi. Naupang bangin asinding nahi uh hi. Hih kum masa sungah ahong pai laiding na lungnopna uh amial sakding lai mai khat zong kinelhsiah sak kei un.\nSanggampa, na zi’ hun, tha leh lungnopnate nanga tawh kihuikhawm hi. Na huzaapna in anuntakna anamtui sak ahihkeileh sihna panin sihna azuan sak zong hithei hi. Anuntakna nasuksiat sakloh nadingin kidawm in.\nSanggamnu, Kiteenna bangkua nasep asemdingin akisin nahita hi. Nisim in kuhkal takin hih nasepte sin in. Angsungkhuatna khat zong na neihloh nadingin kivil in.\nNa nuntakna sungah, khat leh khat ki-it kingaihna in na lungnop nading uha luitui hiangka bang nahih sak ding uh ahi hi. Khat leh khat lungnop nadingin na kithuk tangtang ding uh hi. Hihin no adinga Pasian’ deihna ahi hi. Pumkhat nasuah uhciangin mimal nahihna uh mansuah kei un. Topa kiangah ngen un: Bang maan hiam? Mihinga kapian bangci picin sak thei ka hiam?11\nVantung Tetcipangte Maiah Kiciamna.— Kiteenna sungah alutte in ki-itna leh ki aihualna ah aluangkhawm dingin Pasianin thupia hi. Mo leh pasal in Pasianin athupiakna tawh kituakin khat leh khat aki-it thuk dingin vantung leitung maiah kiciamna nala uh hi. Zi in pasal zahtak leh pibawl ding hia, pasal in azi pen it in manpha ngaihsut ding hi.12 Kiteen cilin numei pasalte in Pasian maiah ki-ap uh hen.13\nNakiteen kiciamna ah kahpasik bangin thukip in.\nNgaihsutna, kampauna, ahihkei leh gamtatna ah na tangthu susia kei in. Pasian akihta pasalte bangmahin Pasian thukham mangin.14\nANUAM, AGUALZO KIPAWLNA\nKipumkhatnain Khantawn Manding.—Kiteen kizopna ih theihtel nadingin nuntakna sung tawntung sinding ahi hi. A kiteeng khempeuhte in mong aneilo sinna sang akah uh ahi hi.1\nBangzahta-in pilna leh kidawpna tawh akiteen uh hangin kiteenna pawi amanciangin nupa kop tawmkhate bekin kipumkhatna taktak ngah uh hi. Minih kipum khat nading sepna in kiteenkhit kum tampi sunga akisem hizaw hi.2\nNupa kopte’ abuaihuai vangikte leh tangsapnate in akibang alunggulhna uh ahi kingaihnate mangthang sak hi. Akitheihpih zo nailo azia atong taktakte kimuh sakta uh hi. Hihin athupipen hun ahi hi. Hih tungtawna atelna- in leitunga alungnop nading leh akizeksiam nading uh khensat hi. Athanemna tuak uh kimuh sak uha, pumkhat asuaksak itna in bang hoihna masawt ding kitheizolo hi. Siatnate sangin hoihnate kimuh sakding ahi hi. Ei ahong umcih pen eimau’ lungsim mah hia, khat leh khat bang pulaak ding cih akhensatpen lungsim puak ahi hi.3\nItna-in Ze-et leh Sittel ding.—Kingaihna pen tui bangin siangtho in etlawm mah kha ding hi. Ahihangin sittelna omlo ahihmanin dai thei hi. Christ pen akhatna leh atawpna leh ahoihpenin na khempeuh ah koih in. Mitsuan tawntungin. Sittelna nathuakna tungtawnin Amah na itna in nisialin hong khauhzaw leh hong thuk zaw ding hi. Amah na itna akhan ciangin khat leh khat na kingaihna uh zong thukzaw in khauhpai zaw ding hi.4\nHatsakna, buaina, leh lungkiatnate aom hangin na kinupatna uh khial hi, ci in mawh sak kei un. Ahoihpen thu kin ngaihsut in khensat un. Vai khat peuhpeuh ah ki awlmawh ngaihsut un. Nuntakna gal simna ah khat leh khat tha kipia un. Khat lungdam nading sim in sin un. Ki itna, kithuakzawhna nei tuak un. Tua hileh kiteenna in ki itna ie abeina hilo zaw in, akipatna hi zaw ding hi. Ki lawmtatna ie nopsakna, itna ie kikhihna in vantung nopsakna ciapkholhna ahi hi.5\nLungduai nadingin lungduaina zat kisin un. Migitna leh thuakzawhna tawh lungsim sungah itna amaan kikem cing dinga, Vantungin dik asak zia le tongte kikhan suah ding hi.6\nGalpa-in Khenkham Nuam.—Kibat lohna aom sialin Satanin hun la-in zi leh pasal sunga aom suahpih zia le tongte zangin Pasian’ maiah pumkhat asuak khinte khenkham nuam hi. Kiteenna ah pumkhat ahidingin , zi in apasal thu mang leh a it dingin, pasal in zong azi it ding leh manphat bawldingin kamciam khin uh hi. Pasian’ thukham kizui hileh, kidemna inn sungpanin kihemkhia dinga, kikhen ding lungtup tangtung loding hi. Kingaihna khenkhap ding kiphal lo ding hi.7\nNgawngkhauh Nupate Hilhna.—Pasal ahia zi ahizongin thuneih nuamlo ding hi. Hih thu tawh kisai in Topa in thukhun hong pia khin hi. Christ in Pawlpi a it bangin pasal in zong azi thupi seh ding hi. Zi in apasal pen it in zahtak ding hi. A nih tuakun migitna kisin ding uha, kidahsak kinasak loding hi.\nNang’ deihna azuidingin khat leh khat kiaana sawl kei un. Hihbangin bawlna tawh itna kizek theilo hi. Khat deihna pulaakna in inn sunga kilemna leh lungnopna sia sak hi. Kiteenna pen kidem nadingin zang ngei kei in. Tuabangin nahihleh lungnopna nangah ngeikei ding hi. Na pau leh natatnate ziadam sakin. Na mimal deihna paai in. Na kampau kemcing in. Kampau in ahoih ding leh asia dingin huzaap hi. Na aw sangsak kei in. Aki gawm na nuntakun Christbatna namtui zel sak hen.8\nKampau, Tatna-in Itna Pulaak.—Mi pawlkhatte in itna pulaakna pen thanemna in ngaihsun uh hi. Vang khualna tawh midangte paaidap hi. Hihbang lungsimin hehpihtheihna dal hi. Kipawlna leh citna pulaaknate akisikcip ciangin lungsim vot in itna nei theilo hi. Hih khialhna ihpelh ding hi. Pulaakna omlo itna in sawtvei nungta theilo hi. Nang tawh akizom mi khat peuh tungah migitna leh hehpihna kial tungsak kei in.\nItna kipia unla itna kisiik kei un. Na sunga ahoihpen pung sak inla, midangte sunga hoihna zong muh sak in. Lungdam theihna in lungkimna leh thupha bawl nopna tha guan hi. Hehpihna leh kizahtakna in ahoihding kituh sak a, itna mahmah inzong tupna siangtho nei sak hi.9\nLeitungah ngawngkhauh numei pasal tampi aom na ahangin kingaihna maan thanemna in kisang a, kingaih ding kikhamin kinencip hi. Mihing pianpih ahoih aom sunsun zong aneulai panin kisitcip sak hi. Amaute votna leh angsungkhuak ngawngkhauhnate Pasian’ nitangin atan zawh keileh lungnopna khempeuh kivukcip suak ding hi. Jesu leitungah aomlai-a alungsimnem anei hilengh, vantungmitein mimawhte ahong cizat bangin naupangte ihhehpih theidinga, tua in mawl taka nuntakna ahi hi. Tuapanin eite-in hahsiangna, sanglapna, leh vantung thukhunte tawh makaihna ihngah ding hi.10\nKin leh vangik tampi innkuan sungah hong lut a, pianpih mawltaka nuntakna, tawldamna leh lungnopna tawm bek ihnei hi. Kim leh paamin banggen cih awlmawhlo zawin, innkuanpih mimalte ihkin ngaihsut zaw ding hi. Leitung kisialhnate leh leimite kamsiam lunggulhna khiamin, Christian thusiamna, ziadam leh itna, maitainate innkuan sungah ih pulaak zaw ding hi. Mitampite in innsung bangci nop sakding, cih asin kul uh hi. Inn pen nopsakna mun hiding hi. Alungdam thei lungsim, thumawl takte ah lungkim theihna in itna aom laitengin inn sungah lungnopna om sak hi.11\nThuneu Kinna-in Mannei.—Thupiang maimaite tungtawnin Pasian in eite hong sittel hi. Hih thu te in eite lungtang sungah aom laimaite pulaak hi. Kinna aneute, thupiang neucikte, leh thusiamna neucikte in lungnopna bucing piangsak hi. Hihthu neucikte nelhsiahna in abucing siatna hong vaitut hi. Kim leh paam mite hoih nading a ei leh ei kimangngilhna in atawpna ah vantung laibupi ciaptehna kicing sak hi. Midangte hoih nading nusia in, ei leh ei ih kikinbawlnate Pasian in kimuhmawh bawl hetlo hi.12\nKingaihna Apulaak Lah Pasal.—Itna adimna inn ah kam leh tatna tawh itna akipulaakna, vantungmite akihilna mun hia, minthana nizangte tawh akisiangtho sak mun zong ahi hi. Bangkua sung nasepnate in nopsakna zong ahi hi. Tuabang munah na zi in innsung nasep nuamsa lo, cih omlo ding hi. Maitaina tawh inn na sem dinga akim apamah anuihmai thei kawikawi ding hi. Alungsim sungah Topa phatna lasa ding hi. Tu laitakin na zi in na ngaihna thuak khalo hi. Khatveivei na pulaak sam hi. Akisam nasepte zong innsungah nasem hi. Ahizongin akisam khat omlai hi. Itna ie huzaapna omlo a, kikinna omlo hi. Itna pen ki-etna, omdan leh awgingte panin kimu ding hi.13\nAdahhuai Angsung En Zi.—Akiteengte lungsim siangtho pen akithuahpihte hangin hoih zaw ahihkei leh sia zaw hi. Kiteen khit asawtlo in, aniam, akhem, angsunggen, aki-uktheilo khat ie nasepna hangin siat kipan ta hi. Khangmoi apasal in ciim takin khensat hileh nuntakna ie vangikte apuakpih nuamding mi, adinpih khop theihding ngah dinga, anuntakna pi sak zaw, siangtho sak zaw, leh a itna tawh alungnuam sak zaw numei khat ngah ding hi. Ahihhangin azi in kitom thei-a, itna siik thei a, aki khallo ama lungsim tawh apasal’ lungsim tawngte leh thuaknate mawhsak hi. A pasal itna leh khensatnate pakta thei hileh ahoih ding ahi hi. Tua hilo in pasal in ama lunggulh bangin bangmah thuzeklo ahihmanin azi in itna neilo leh a kinlo in mawh sak hi.14\nKithuahpih Theih Zi leh Nu.—Acimhuai innsung nasepte tawh kidiah cip beklo-in nu leh zi in laisim hun zong la hen. A pasal tawh akilawm tak theih nading leh akhangto tate lungsim tawh aki cisa neh theih nadingin thusut in. Dinmun asangzaw innkuan alampih theih nadingin ahun ngahte zangsiam hen. Ahonpa tawh hunla in kizom hen. Pasian’ kammalte simin, tate tawh lopa singkung lakah vakkhia hen. Amuh uh ahoih nate panin Pasian zong uh hen.\nZi in maitai in, tangzang hen. Tatsat lo-in puankhui lo zawin, nitak hun zong kikhawlh hun nuam bawl hen. Nisim nasepnate panin innkuan in kithuahna nei hen. Tua hileh pasal tampite in nitak nunekna leh laam innte ah apai sangun innah om nuam zaw ding uh hi. Naupang tampite zong lamlak leh saipite ah hun beisak lo ding uh hi. Numeino tampite zong thentholna leh lawm hoihlote tawh kithuahlo pah ding hi. Innsung huzaapna in nu leh pa leh tate ading hia, khang tawntung thupha ahidingin Pasianin ageelsa ahi hi.15\nKiteenna in zawhtholhna hikhin lo hi. Dongtuahna tampi aom bangin thu neuneu kinding tampi zong om hi. Zi in amah leh amah pen milim bangin kingaihsun kei hen. Amahin nupi hia, lungsim ngaihsutna pan hilo-in, atattakin vangikte apua ding ahi hi. Innkuan theisiam dinga, amah sangin kinzawk ding om ahihlam zong kithei ding hi. Ataktak nuntakna in khuamial leh dahna zong nei veve hi. Mi khat sial tungah buaina tung hamtang ding hi. Satan in upna hansanna leh lametna susia nuamin atawntungin nasem hi.16\nAlungnuamlo Nupate Thuhilhna.—Na nuntakna uhin sehnel gam tawh kibang hi. Nunghei lecin lono leh singnosel om hi. Keu tak-a nuntak ding hituanlo hi.\nSingkhuah omlopi in mei akuanloh mahbangin kam leh tatna tawh pulaakna aomlohna ah itna om theilo hi. Sanggam C in migittatna leh ziadam kam khum tawh zite tungah ngaihna pulaak dingpen vang kiamhuai sa hi. Nang pen nakim napam ie huzaap nahangin nalungsim kikhel mun mahmah hi. Sum nabawlna ah nabuainate, nakin thute, nahehnate na nasep phual ah nusia in. Maitai tak leh hehpihna, ziadamna, leh itna tawh inn masuan in. Tua-in na zi adingin siavuan muh man, zatui leimante sangin hoih zaw pek hi. Tua in pumpi ading leh kha cidam nadingin hoih hi. Na nuntakna in genthei lua hi. Nangaihna leh natatna kitum kak lua hi. Na gentheihna hangin Pasian lungdam hetlo hi. Hih pen nang leh nang nakikhal zawhloh mana apiang thu ahi hi.\nNalungsim’ thuaknate nazui lua hi. Itna pulaakna pen vangkiam huai nasa hi. Migi tak leh ngaihna tak tawh na pau ding pen thanemna nasa hi. Tua hilo hi. Tuabang awnemte munah pumphatna, kilemlohna kam, kiselna kam, leh kimawhsakna kam napau khia zaw hi.\nNang sungah lungkimna mal khat zong omlo hi. Na buainate namitsuan hi. Na maitangin nalunggulhnate, na zawnate pulaak hi. Hong kibawl sia bangin na kingaihsun a, lunggim in nakhuisa hi. Na khuak zong mei akuang nasa hi. Na lungsim zong gik nasa hi. Pasian itna leh Vantung Pasian kiangpana nangah thuphate hangin lungdamna na pulaak kei hi. Nuntak sunga anuamlo teng naphawk hi. Leitung’ haina ahi khuamialpi in nang hong khuhcip hi. Tawldamna leh lungnopna nang ading hitheilua hinapi in naniala, Satan kipaak mahmah hi.17\nKi-it leh kithuakkimna Thaman Kipia.—Kithuak leh ki-it kimna omlo in leitung vangliatna khat mah inzong nang leh na pasal Christian pumkhatna tawh hong khih zolo ding hi. Na kithuahna uhpen kinai ding, migi, siangtho, kitawisang ding, na nuntakna uhah Kha vangliatna naneiding uh hi. Tua hileh Pasianin note ahong ngetna tawh kituakin khat leh khat tungah na khempeuh napicing thei ding uh hi. Pasianin natun nadinguh dinmun natun uhciangin vantung pen na nuai uhah om na muding uha, Pasian pen na sungah namu ding uh hi.18\nSanggamnu sanggampa, phawk un. Pasian in itna hia, kamciam nakipiak bangmah un, Ama’ hehpihna tawh khat leh khat na kilungnuam sak zo ding uh hi.19\nNumei leh pasalte in Jesu Christ Huhpa in nei hile uh, Pasian ngimsakna mun tungzo ding uh hi. Mihing’ pilna in asep zawhloh, muanna tawh Pasian azongte adingin Pasian’ hehpihna in gualzawhna ahi ding hi. Ama hong khualna in vantung panin khau tawh eite hong khih khawm ding hi. Itna in kiphatna leh kamciam kipaih maimai tawh kibang lo hi. Vantung siamgatna in kiptak ngat takin agat puan pen leitungah siambu in gan theilo hi. Tua siambu panin akingah puante in ze-etna leh sittelnate tawh kikeklo ding hi. Lungsim leh lungsim kimaingat dinga, ki-itna kham-khau tawh akip tawntung dingin kikhihcip ding hi.20\nPrev post Patient Continuance in Well-Doing\nNext post CS 5: Jesu A Neite’ Piakkhiatna


timestamp: atn

url: =Midik tang leh gupna tanlo, midik suak leh gupna tan ~ Evan. Suangh Dal :: ZOMI DAILY\nposted on 28 May 2020 at 10:30 am Lomkholna: Biakna, News, SuanghDal\nJesu Khrih tan pa le Topa in um-in sangin tui i kiphum ciangin midik a kitang maw? Midik a kisuak? Midik suak cih pen Mangkam in “infused righteousness” kici a, midik a kitang pen “imputed righteousness” kici hi. A nunung pen Council of Trent khawmpi ah Lang nih tuakin Diktanna (justification) pen hehpihna hanga upna bek tawh hi, cih thukim tuak uh hi.\nAhi zongin tua upna tawh dikna pen a kisuak maw, a kitang cih thu ah hong kithukim thei nawn lo hi. Protestant lamte in midik a kitang hi zaw na ci-in RCC in midik a kisuak hi zaw veh aw hong ci ta hi. (Council of Trent: Sess. 6. Ch. 8 Can.24) – upna tawh midik a kisuak hi loin, a kitang hi cih thu a hilh teiteite in hamsiatna ngah ta hen. Let him be anathema.” ci-in na tangko giap uh hi.\nMidik a kitang: Martin Luther in mawhnei mi dik a tangte na ci hi. The justified sinners. Christian thu-umsa mi khat in upna tawh dik a tang hi bek a, Jesu bang lian-in midik a kisuak bak hi lo hi . Tua diktanna pen za ah za, zanni tuni zingciang kikhel ngei loin a kip ahi hi. Upna tawh na ngah Diktanna pen khua hun a sat a vot teh bangin kiam zel khang zel hi loin a kho tawntung ahi hi. Topa’ lam pan hong piak pen a kip ahi hi.\nMidik suak kihi loin midik tang a kihih zawk mah bangin i pianthak ma-a mawhnate i pianthak khit ciangin khialhna ci-in laih phei theih pongmawk zong hi loin mawhna mah ahi hi. Tua ahih manin i pianthak khit ah mawhna a kibawl kha zelzel lai thei ahi hi. Tua i bawlkhak zel mawhnate in i ngahsa diktanna a hemkhia thei ngei hi nawn lo hi. A thupi pen upna tawh dikna na tang khin takpi mah hiam cih lam hizaw hi. Have you been truly justified by faith?\nJustification pen 100% a kip hi-in ahi zongin sanctification ahi i Christian mimal nuntakna ah kiam thei khang thei mah hi. Tua a kiam thei a khang thei pen in gupna hong tansak ding hi nawn lo hi. Backsliding cih pen a om thei hi-a, ahi zongin ka midik mi ka phong kik ding hi Topa in ci hi. Apostasy a puk kik mi ci-a Hebrews 6na sung khawnga a gen pen diktanna a ngah ngei vet lo, a piangthak takpi ngei lo a min pua Christian te a genna hi bek hi.\nMi diktang theology le midik suak theology a kibat loh mah bangin, Backsliding le apostasy zong kibang lo hi. Christian te midik a kisuak hi loin midik a kitang bek hi-a, Christian te puk kik (apostasy) takpi ngei lo dinga, Backsliding tawmvei sung nungtolh cih bel om thei hi.\nMidik suak: na upna tawh midik a suak (infused righteousness) hi mawk na hih manin na gupna tan leh tan loh ding pen nangma khut sungah a om vilvel hi ta hi cih thu hi. Midik bang a suak velval hi ta na hih manin mawhna khat na bawl leh gupna a tan hi pahpah cih thu hong suaka, tua adingin thoih kik nading zeksah sagihte tungtawnin Siampite piak theih mawhmaisakna kisam sak uh hi. Siampite in thupha a piakna tawh Nekkhawm hun bang ciangin Khomun pen a sa taktak, lenggah tui pen a si taktak hong suak kik hi cih bang pen gupna tan kikte adingin Jesu hong si kikkik a suak sak ahi hi.\nJesu Khrih in eite tang dingin a luzang pan a khetul dong mawhlawh na tawi hi. Tua hun laitakin Jesu Khrih mimawh a kitang sak hi-a mimawh a suak hi lo hi. Tua mah bangin ei Christian thu-um mite zong Jesu dikna a kitang bek hi-in midik a kisuak hi to pah lo hi.\nMidik a kisuak hi mawk leh dikna kitan kik thei mah ding hi. Banghang hiam cih leh i Christian nuntakna ah mawhna kibawl lai tek lua mawk hiven, hemham geuh ve uh cin. Diktang cih pen mi mawhpi mah midikin hong ciamteh cihna hi photphot hi. Tua ahih manin mimawh mi, diktangte hi hang cih thu i tel mahmah a kul ahi hi. Mi dik i tan ma-in mawhna in hong that that-a, midik i tan khit ciangin mawhna a that that pan ihi hi. Mawhna i vui lai kul ding hi.\nPasian’ mai ah i dinmun pen midiktangte kihi-a, i mimal pen mimawhte mah kihi lai phot ahih manin, nitak i lup ding teh thu um mimal Siampi za tawh “Topa aw tuni-a ka mawhna te hong mai sakin” ci-a thu i nget zelzel laina pen gupna tan kik pak ihih manin gupna i ngah kik pak nadingin thu ngetna hi nawn lo hi. Tate in Papa tungah hong maisak in cih theihna khuan hi zaw ta hi.\nMidik tang mite’ nisim mawhna pen gupna tan nading tawh kisai nawn lo hi. Midiktang mite thungetna gupna ngah kikkik nading tawh kisai sansan nawn lo hi.\nMidik suak mite’ nisim mawhna pen gupna tan vai vive suak ta hi. Midik suak mite thungetna pen gupna ngah kikkik nading vive suaksuak hi.\nTua ahih manin ei Christian taktakte in midik kisuak hi loin midik a kitang hizaw hi cih thu… “Ama’ dikna puanpak silh-a ka thawh ciang…” Justification is not by infusion. Justification is by imputation. Midik suak kihi loin Midik tang kihi zaw ahi aw. Midik kisuak hileh gupna kitan thei kha mah dinga midik kitang hi zaw ahih manin Gupna kitan lo hi. Diktanna i cih cih, Evan. Suangh Dal\nPrevious: Nalawm numei in nang hong simngaih ahiam? ~ Job Cinpi\nNext: China kumpi nuai ah Hong Kong bit nawnlo\nLungngai kawmin, thala khawm ni ~ David Tuang


url: =Tulai Zomi te' Kalsuan zia - Zomi Community Network - Your Network\nPosted by Tg. Thangno on December 13, 2011 at 12:29am\nLeitung piandan hong kilamdang toto in tuhunciang Business atuam tuam leh ki pawl na atuam tuam te hongpiang in leitung in khantohna lam ah mun hong la mahmah ta ahih man’ tu in leitung pilnasang anei te in leitung pen khuakhat bang hi ta hi na ci uh hi. Hi mah hi banghang hiam cih leh tu hun ciang in phone bek hinawn lo in internet a hi zong in kizopna atuam tuam te hong omta a hihman in leitung mun tuam tuam aa thupiang te a pianhun lianphial in leitung mundang tuam tuam pan kithei zo phial hi. Ei Zomi te’ e leh tua a khang to lei tung tawh bang zahciang kizopna nei aa bangzah ciangin ihtelpih hiam?? A thei pen kitam mah mah ding aa a hihhang a tel ki tam in ka um kei hi. Banghang hiam cih leh mundang gamdang ah sum zong ding bek in ih pai khia aa pil na tawh ki sai leh a khangto leitung ii thu pen a kantel tamlo bek tham lo in a tel sun sun te in zong hawmsawn hilh sawn cih om lo in ei thei ciangbek tawh ki omlai zen hi.\nPil na leh Zomi\nA beisa kum 30-40 hunlai in Zomi sung ah pilna ki lunggulh tek hi. A hihhang tuhun ciang pilna sangin neek ol tak leh manlang tak aa sumngahtheih nading bek ngaihsun in ihkalsuan zawh pen kum 20 hongval kik leuleu hi.Bang hanghiam cihleh Zomi sung ah pilna nei aa, pilna tawh kumpi pension a sang thei ding tam kimu nawnlo hi. Tu laitak Zomi te ii, ih sumzon na bulpi a hi Singapore,Malaysia(tuma kum 15 hunpawl pan kipan) te ah abeisa in bangmah thei lo khatzong nasem ding in kipai thei aa, ahih hang tuma kum 4 khit pan kipan in pilna or skill khat peuhpeuh nei lo,laitan neilo te luut na ding hong haksa mah mah ta hi. Bek tham lo in pilna nei aa, pilna a zang thei mihing khat a hih naak leh Singapore ngam misuah theihna ding vaihawm sakuh aa, tua lo te ahih leh kumtampi a omzong in kingahsak tuanlo hi. Leitung ngalpi nihna khit aa; Asia sung ah a khang to ngam te ahi Korea, Singapore, India,and etc ngam te ih et tak ciang pilna zon ding naak thu pi sak mah mah uh hi. A diak diak in sen minam te a hih naakleh a mau teen na ngam ah pilna a sin uh hawm thawh in mi ngam ah pilna na sin thuah uh hi,ei Zomi te zong ngam dang kipaimah na ven sangkah pilna zong ki om nai lo ci leng zong ki ngah phial ding zah dong in sum zong leh pilna zong ki khai mah mah hi. Hih mun ah pilna ihcih takciang sanglam pilna bek hi loin pilna a tuamtuam ki zong thei hi,ei mau sepmun pan sum bek ngaihsun lo in haanciam lehang sum ngahin pilna zong kingah laiding aa, naakpi tak in ki meet hi. A hih hang tua bang aa,a ngaihsun leh tua bang zia tawh a kalsuan kitam hetlo hi. A bei sa kum 20 ma hun ciang ciang Zomi te citak hong ki cih pen tuhun ciang ki pe’ng mah mah ta hi.Sum ngah theih na ding Pu te(Boss) mai muh nading ciang bek in nakisem aa ka haan ciam hang ka tha sum ki lam dang kei cih lungsim kinei hi,tuabang ngaihsutna pen ki khial mah mah hi. Ih nasep namun ah deihtakin haanciam in ihsep te telsawm theihsawm le hang mailam ah koi koi ihom zongin tua pilna in an hongvak kikding ahih lam ihphawk lohman na hi nginge hi. Malaysia ah 2005 pan 2010 bei madeuh ciangdong tawmvei sung ka om aa,tua hunsungin a tamzaw Kawlngammi tetawh kithuah in minam tampitawh ka kimu kha hi. Minam tampi ka cih ciang ngaihsut dan a kibang lo minam kacih na hizaw hi. Ka naseppih lian a hi Kawlmi te khat in bang hong ci hiam cih leh hizah aa na, ih Bosspa tanu ngahsawm nahiam hong ci hi. Khat leu leu in bawngki sa nahiam hong ci hi. A dang khat leu leu in deihsak na tawh na, nasep leh tua in nanung hongzui kik dinghi hong ci hi. Tuamun ah ka zahtaak mah mah mikhat pen Vietnam mi hi aa, a man banghong ci hiam cih leh”lawm aw hi zah in ihngam ah septheih ding om hileh ei lah koimah paikul lo ding ihsep zah zah ihngam in lah phattuam pihding hi;” hongci hi. Hi mah hi ahi zong ih tuna mun ihom namun pan ei ii sepzawhna khiapding hituanlo hi. Tua tawh ki sai Sangngam Kayahte khat in banghong cihiam cihleh hih Malaysia ah na sem sem lehang sawt sawt leh thadah natna kingah thei dinghi hong cingei hi. Banghanghiam cihleh overtime(hunval na sep) ngah nopna lungsim tawh nikhat nasep hun nai 8 sung aa a ki zo thei ding khat pen ki zawhlahbawl ahih den ahih man hi. Weekend hongtun dingciang in zong weekend OT pen mikim in ki ngah lo in a ngah te in zong (double pay) nitha a zah nih in ki ngah hi. Na sem a tam zaw in tua weekend OT deihna lungsim tawh azawh lah loh ding na sep pen ki zawhlah bawl in OT a la la pawl khat om lai hi. Tua te in mailam ah a mau na sem leh bang ci sep tam cih ka thei nuam peuh mah hi. Hihmun mah ah a khang to hak lo ding minam khat om hi tua pen Vietnam te hi amau a hih leh a nasep dinguh khat sem meng meng in zawhbawl bek tham lo ah midang tawh kibang loin cilngil(kuhkal) ngiatuh hi. Tua mah bang in thasum ngi na a sak loh na uhzong paungam hi. Kawlmi te a hih leh a paungam a om pong hang a pau ngamlo tamzaw hi. Bang hang hiam cihleh a mau thasum tawh ki tuak ding bek in na sem aa ahun tawh ki tuak in na sem lo a hih man hi. Tua aih man nasep na khatpeuh ah hun tawh ki tuak aa na sep theih na a hi zongin ih panmun zawh sawm na a hi zong in tua te zong pil na zon na hi pah hi nang ee leh bangci ciang in na, nasem hiam????\nZongam/Zomi mai lam ding\nTu lai tak Zongam ah piteek puteek te,bangmah a thei nai lo nau pang teng leh U lian lah a hi nai lo nau pang lah a hi tak nawn lo teenager teng bek inn kingak sak hi. A dang a cidam sun sun ngamdang ah $ buai in ki buai aa ihngam zong ngilvah tuam mah hi. A hihhang lam khat pan ih Zongam khantoh na ding a hih leh ei mau teek teek a mun ah ih om kei leh mi-ih bat ding cih tha dah mi kal kibaan nawn hetlo ding nahi nginge hi. Malaysia pan Kawl ngam ah ciahkik ding kacih hun in lawmte pawl khat in sum nei mah mah aa khol sa sum ki cin man aa. aciah ding hongsa pawlkhat om hi. Ciang meidawi aa. mundang a kalsuan khia ngamlo hong sa zong pawlkhat om hi. Ahih hang kei dinmun hongthei tak tak te in ahih leh Kawlngam ciah le teh bang sepsawm nahiam bangtawh nuntak sawm nahiam hongci uh hi. Tuabang hongcih kamalte cihhuai mahding hi.tua hikei leh kua ngamdang pai ding?? Hih mun ah ngending thupi mah mah khat om hi,bang hiam cihleh ihngam pan a piang (ciin loh aa ngamlak ah a po) vanmanpha($) sang a manpha zaw tampi tak om na pi kuaman zang siamlo ih hih man hi. Ngamsung aa omteng tokhia long khia; paak man pha laak nate en le hang sing kung lian pi pi ki pheng phuk in ihngamzong tampi keu tuam mah mah hi. Bang hang tua te ciin sawm lo, ka neu lai in khua sung ah U lian ka Nu ngual ka Pa ngual te in na Pa om na kawl ah pai leteh tangha(buhsih)neding hi ve cin vaiminciim limlo pi hongci uh hi. Tua hileh tua lim zong lim ih sak loh;ciin na zong a ol val val a hi tuan lo tua vaimim pen cing cing lailai, atua cih ve ve sang ngamlak ah amanpha mahmah, ciin nading zong ahaksa lualo paakmanpha te ciing zaw in hileng,tu BEK thamlo ahun atun ciang ngamlak ah zong in tawi 100 tawi 200 bang ol tak aa, aki ngahthei telawng(konjac) te man pha mah mah napi bang hang ciin sawm lo…van khaam tuam tuam sem in thong sung ih ki deen aa kum 5 kum 10 hun ihbei kaal in,tua te semlengcih ahi zongin, ngamdang pai in $ ih zon kaal aa nu le pa in lah a ut na zui in ih zon sa $ te tawh sangngam te’n zu adawn theih za a teeptheih sang in ihngam ah tua te ciing in ih sangngam te pilna nguan in pilna tawh ngamdang a pai sak hi zaw leng tam pi lawhcing zaw bek thamlo ihngam hong khangto biah zaw ding hi lo hiam. Ih ngaihsut mah mah keileh tu zawh kum 20 khitah cih na ding thei lo in ki om khathei ding hi. Tuabang ihcih ciang tulaitak ngamdang om te lungkim lo kha thei dinghi, cihnopna pen tua hilo zaw in innlam aa om nu le pa leh sangngam te kiangah guideline piaktheih ding cihna hizaw hi. Ei zong ngam anei lo hilo banghang peem ta in omsawm ding ih hiam. Inn lam aa om sangngam te ngamdang ah ihsap thuah thuah sang akhangto ngam atung sa ei te in a khangto ngamte kalsuanzia leh pilna a ki sap zia guideline piathei in ihngam ah apiang tua a manpha mah mah $ tawh a ki lei te ci’ngsak ding aa ihtu ihta khang aa minuai omloh nading plan ihneih hongkul ta hi. Tua hi kei leh Zongam mailam dingpen hongmial tek tek ding hi zaw hi. Malay ka omsung in Dr Dalian lai at Pilna maw Sum leh Paai a cih article khat kasimkha ngei aa,thupi leh ngaihsut huai sa kahih manhih lai hong atsawn ka hi aa,tua dan laite simhuai,kanhuai leh ngaih suthuai kasa mah mah hi. Tuabang lai te bek tawh zong hong hi thei tuan lo ding aa, adang pilna nei te in bangci leng ihngam hong cidam kikding cih ngaihsun aa plan ihneih kul ta hi. Ngen bektawh hi lo in a mai pan ihlah kul hi. Tua hi leh tu zawh kum 20 ciang aa hong piang ding Zongam pen hong na sia mah mah ding hi. Tu lai tak in zong tampi ki pan ta zong ki ci thei hi bang hang hiam cih leh khua neu neu te ah Hydropower tawh mei ki bawl kawi kawi aa ngamdang om sangngam te panpih na atam zaw hong hi hi. Hih pen result hoih mah mah khat hi ahih hang tuaciang tawh hong kicing nailo hi tua mei pen zaan aa, meivak ding bek hileh bangmah ki lamdang tuanlo ding hi. Ngamdang om sangngam ten ngaihsun ding hi hang bang kisem thei ding? Ngamdang aa omte bek hilo ngamsung aa omte zong in OT sep ding ihngaih sutsak kulhi. Ihngam aa ih duh luatloh ompawng bang pen sweet in ki bawl thei ci hi tua te hong kan un. Adang tampi kanhuai tam mah mah ding hi kei sang atheizaw tampi om zaw dinghi. Tu laitak aa a khangto mah mah Korea ngam pen hunkhat lai in Zongam sang in haksa zaw hi.Japan kumpi uksung ah om in sal nasep lo ngal a sem kha lo te hi,a hih hang tun lei tung ah a khang to ngam khat hong suak zieu hi. Tun ei ih hih leh ngamdang ah mi sep khempeuh phial mah a kisem kha hi tua ahih man aa nuam a salua ih hih khak ding zong lauh huai mah mah hi. Tu lai tak na omna nuam mah ding hi (hak sat na om lo cih na hi lo) ahih hang Zongam leh et kik leteh angei bang na ngei lai phing hi, ni sim aa na muh muh electric tawh a pai meileng te natuan mawtaw hoih mah mah te na Nu na Sang ngam na khua pih te in amang uhah zong naman kha nailo uh hi. Na Buuk mun khan in a cih laisaingtho kam mal ih saan khialh khakding lau huai ka sa hi. A zom ah na teen na puan buuk cih kam mal na mangngilh leh a khangto hi lo in nuam na sak mah mah hang akiam suk hi zaw ngi nge nahih lam a kitel lo hizaw thei hi teh. Zongam leh Zomi en don lo en la’m lo kua man hong laam lo ding hi. Zongam khantoh na ding plan hoih mah mah te program te ki sam hi. Bawl lung aki suih tak ciang player khem peuh in bawling nung a delh khawm ngei ngai hi leh bang mah hun in goal lo ding hi. Tua mah bang in khan toh na ding a hi zong vai khat peuh peuh ah mi sep khat sem ngei ngai cih sang opposite view leh a dangh view tuam tuam tawh kal suan theih ding ki sam hi.\nA tawpkhak na-ah nangleh kei Zongampan kigamla na mun ah om in nuamsa in,leitung khantoh nate kikaal ah nuam ihsak mah mah hang ih Zongam ah computer acih pen akine thei peuh a kisak lai aa,ihpian na ihkhua te ah sailungtang hual kidemna peuh tawh hun a bei lai ahih zen laileh tuapen nang lehkei in ngaihsun aa,ihlap toh ding kisam hi. Na Hauhna,na pilna ten a innkuanpih,na khuapih,na minampih a hizong in phat tuamna a ngah lawh kei aa,nang aa ding bek in a nungta na hih aa leh hoihtak kisitpha kik in.


url: =Comment: Tedim Sialtang tui pipe mawtawpi khat in taihkham :: ZOMI DAILY\nposted on 21 January 2018 at 8:19 am Lomkholna: Khupkhanthang, News, Tedim, Zomi\nHih Sialtang tui pen mipi neihsa (Public Property) leh ei mimal khatciat neihsa (Private Property) ahih tuaktuak lam mipi in kitheilo tawh kibang kasaa hi. Gam khat pepeuh ah mipi neihsa or mimal neihsa khat pepeuh a susia, a gusim, athaangzat, aom leh Upadi om mah bangin thu ki bawl hi. Mipi taangh in Sipin (Municipal) te in thubawl (taza suai) ding hi. Tuateh mimal khat ciat in, tua bang mi hoihlo te thuneite or zum ah zaksa ding tavuan ih nei hi. Kawl pau in “Tavuan tih lohta pyitu” ih hi ding thupi hi. Hih te pen mawkmaisak theih thu hilo hi.\nTuilakna pipeline khempeuh lei sungah phum ding hi mah hi. Sialtang tui kibawl lai in pipeline khempeuh leisungah pi 3 thuk ah kiphum hi.Tuinak pan Yatkwat sim aom tuibem te ah design zui in,tui ki tun’sak masa hi. Tua tuibem te pan khuasungah tui kihawm khia pan hi. Tedim khua mipi mahmah zong mipi ading khuallo in, ei mimal ading khual na tawh pipeline teng kito khiakik hizaw hi. Ahizong in tutadih ih phumzawh kei leh zong kimawhsak nai kei phot ni.\nMailam ah akua mahpeuh ih hanciam ding hi. Tui pipeline te leisungah ihphum zawh kei leh zong Hawklam sungah paisak ding hilo hi. Tui pipe kitam in tui a’ luankhiat ciangin, pipeline sungah nagative pressure hong piang aa, tui pipe pehna (Socket, Union)leh pipe a kha’ng neu (Crack) te panin, hawktui sung aa om natna lungno (Germ) te pipeline sungah hong lut in, tuine mipi tungah thakhat thu-in, sungtholh, gilsa, Zavat Pulnatna, (Water borne diseases)te hong kilawh sak pah hi.\n1854 kum October kha in London khua yatkwat khat-ah Zavat Pulnatna tungin mi 616 a kizom in si hi. London most terrifying epidemic ki ci hi. A hang pen, Ekbuk tui nin te kikholna (Cesspool) leh khua sung tui pipeline kinailua a hih man’ hi. Cesspool leh tui pipeline te kidalna kawm (Wall) luilua ta in kha’ng (Crack) kawikawi hi.\nTua cesspole ah naupangte’ diaper khawng kipaai nianua ahih manin, tua pan in, cholera lungno te piangin, tuipipe sungah nagative pressure aom ciangin tuipipe sungah lut aa, tua pan tuine teng zavat pulnatna a kilawh na hi gige hi. Hih thu pen khuapi (City) te planning a kibawl ciangin piciang (Standard) in ki nei aa, tui pipeline leh cesspool te a kigamla theithei in kibawl hi.\nKawlzang aa teeng te in ih theih ding leh ih pi-ngaihsut ding khat ah, ih Kawltuikhuk leh ih ekbuk, a tawmpen pi 50 ih ki gamlat sak ding thupi hi. Natna hoihlo a piangsak bacteria namkhat te, leisungah gamlaa pipi paizo thei hi. Pi 50 pen WHO standard ahihi. UNICEF in zong tuamah siksan hi. Kawlpi khua bang akhantoh mahmah hang in tuni ciang dong proper sanitation om nailo hi. Sewer line omlo Cesspool omlo, surface run-off drain hoihtak a ki design omlo hi.\nPrevious: Minam itna ~ Lian Tuang\nNext: Titanic tembawpi ~ Tdkkhen\nJohor ah mawtaw tuahsia in “Johor Royal Family” sungpan papi khatsi, atanu liam


url: =Dahna Pulakna : Pu Ngaw Khup (Kum 95)\nMaryland State, Jessup khua a teng, Pi Cing Za Vung’ pasal, Pu Ngaw Khup (Khuasak khuami, Thatlang suan) in, Nov. 16, 2013 ni in, Howard County Zatopi panin a leitung nuntakna hong nusiata hi. Pu Ngaw Khup hong nusiat manin, amah a it, adah akap, a zi a tate, tu leh tate a kipan meeltheih tanaute, khuapih tuipihte leh pawlpimite tawh akibang in, Zomi Innkuan USA kipawlna, Executive pawlzong kidah mahmah hi.\nPu Ngaw Khup in ahong nusiat laitak in suan leh khak, tanu tapa (11), tu (23) leh tusawn (15) tawikhin a, kum (95) phata ahih manin a khangcing mahmah pasal ngalhat khat ahi hi. Pu Ngaw Khup pen Maryland State sung a teng Nu Zam Cing (Pa Mang Hen Thang), Ni Cingzahuai Suantak (Pa Ngocinthawng Suantak) leh Pa Tual Vum (Nu Cing Za Hau)-te pa ahi hi.\nPu Ngaw Khup pen khua leh tui in amuan Makai khat hi a, Khuasak khua Hausa semngei hi. Mangkang Galkap sung ah Santhum suang in na semngei a, gam leh minam a deihsakna hangin, Japan Galkapte pawlbawl in Mangkang kumpi ado ngei galhang khat ahi hi. Kum (95) dong nungta in US gam leitang tung ah ahong sihsan ahih manin, tangthu tuanthu tampi a kimansuahta ahih ban-ah, muntuam gamtuam pha in thu leh la tampi athei mi manpha mahmah khatin ahong nusiata ahih manin akua mahpeuh in na kisa mahmah hi.\nPu Ngaw Khup’ luanghawm pen Nov. 23, 2013 (Saturday) ni ciangin, Dignity Memorial haan ah kivui ding hi. Pu Ngaw Khup tawh hun nunung vaite athei nuam peuhmah in Pa Ngocinthawng Suantak (Tel. 240 478 2280) tung ah kikan thei ding hi.\nPu Ngaw Khup hong nusiatna hangin adah akap, u leh nau, nu leh pa, lawm leh gual khempeuh, anungta Pasian in hong ompih in thathak hong guan tahen ci in thu ka ngen uhhi.


url: =A MANPHA LAWHCINNA – FGA Tulsa\nAdmin / September 10, 2016 / FGA File\nLAWHCINNA KIPATNA – Khenkhat-I\n1.A MANPHA LAWHCINNA\nLawhcinna pen a lawhcingsakte tawh kizui-in kibang kim lo hi. Pawlkhat adingin cidam taka om pen lawhcinnaahih lai-in, neih le lam a hauh kei leh a lawhcing lo-a a kingaihsun mi om hi. Mi pawlkhat in minphatna pen lawhcin a sawmna uh ahih lai-in, mi pawlkhat pen innkuan nuam bawl a sawm cinten hi thei uh hi. Sum a hauhloh hangin lawhcing lo dana na ngaihsut mi khat pen innkuan nuam apiansakna hanga lawhcing a kisa mahmah om thei hi. Tuahi a, lawhcin i sawmna leh i lawhcin nopna pen kibang locihna hi. A mihing tawh kizuiin kilamdang thei cihna hi. Tua ahih manin lawhcinna pen i tupna, i sawmna khatpeuh sepzawhna hi, ci leng kikhial lua lo ding hi.\nLawhcinna pen nasep khatpeuh a beina hi lo a, nasep khat pan nasepna dang khat a kahtoh nading ahi hi. Lawhcinna-ah lungkimna om a, lungnopna leh thalawpna zong om ahih manin manpha mahmah hi. Tai kidemna muna khatnate in a kidempih mite sangin a zah 4/5 in hatzaw tuan lo uh hi. A hatna uh pen neucik, tomcik bek zong hi thei a, khepi cia bek a kigamlatna zong hi thei hi. Tua mah bangin, mi lawhcingte pen midangte sangin nak takpiín a pilzaw leh a siamzaw hi tuan lo uh hi. Mite alungkiatna mun leh lawhsapna-ah zong kuhkal taka a semtantante ahi hi.\nLawhcinna pen bang bang ahi zongin,baih taka neihtheih lawhcinna pen manpha taktak lo hi. Lawhcinna thupileh leitung tangthu a mi lawhcing tamzaw pen baih takalawhcing hi loin, haksatna leh gensiatna, thuakna tampikawmkal pana a khuasuak, mi sep nop nawnloh zawh, milungkiat zawh cianga zong a sem tantante ahi uh hi.”Lawhcing dinga sepí leh ëlawhsam lo dinga sep”penkibang het lo hi. Lawhcin sawma sepna in thalawpna lehkipiakzawhna tonpih a, lawhsam lo dinga sepna-ahhangsanna taktak om thei lo hi. Lawhsap laulohna bek tawhsep sangin lawhcing lo thei lo dinga sepna pen manpha zawhi. Ahih hangin lawhsapna a om khak zenzen leh zongthathak lak nading a zat siam kisam hi. Italian Renaissancehun laia mi thupi Michaelangelo in, ìKa siamna nei dingin bangci bangin sem ka hiam cih mite in thei leh, tu-a ka dinmuna ka tun theihna pen lamdang sa lo ding uh hiî ci hi.\nLeitung nuntakna pen haksatna leh buaina bek tawhkidim lo a, nopsakna leh lungnopna hun zong tampi om hi. Khuasuak (survive) dingin haksatna tampi phutsuak kisama, tua bang lo-a baih taka lawhcin sawmna pen lungsim maanlo leh hoih lo ahi hi. Pengpelep nuntakzia pan sin ding thupimahmah om hi. Biology sangnaupangte in pengpelep piankhiatdan sinuh hi. A tui (cocoon) sung panin hong suakkhia ding ahihnaleh lungduai taka ngak dingin siapa in naupangte hilh hi.\nA tui sung pana pengpelep hong piangkhia ding penngaklah takin naupangte in en uh hi. Tua banga a et laitak un haksa sapipi leh thasan in pengpelep piang dingin hongkithawi hi. A siapa un khoih lo-a en ding bekin a hilh hangin, sangnaupang khat in tua banga haksa sa mahmah a pengpelep suak ding pen hehpihhuai sa lua ahih manin va panpih a, baih taka hong piankhiat theih nadingin cocoon pen va honsak hi. Ahih hangin pengpelep pen si mawk hi!\nSiapa hong kileh kikin, pengpelep si a muh ciangintheisiam pah hi. A hatna khempeuh tawh haksa sapipi-apiangkhia dingin a kibawl ahih manin panpih kisam lo a, tuabanga haksa taka a piankhiatna pen thahatna a neih nadinga kisam ahi hi. Tua pen a khuasuak theih nadinga leitung ngeina ahi hi.\nTua mah bang ahi hi. Leitung nuntakna sungah haksatna leh lawhsapna khawng pen mihingte hoih nadingleh thahatzawk sem nadinga kikoih ahi hi. Tua hi lo-a baih taka nuntak khuasuak sawmna pen lungkiatna leh nuntakmanpha lo taka zat theihna ahi hi.\nNa lawhcin sawmna tektekah lawhcing khin lo ding hi teh. Tua hangin thanem leh lungkia-in om kei in. Alexander Graham Bell in a zi bil/beng hoih lo a zat ding van bawl asawmna lamah telephone, kiho theih nading mukhia a, atupna takah a lawhcinloh hangin, ama ading leh mi tampite phattuam nading bawlkhia a, tuhun ciangin tua amuhkhiatna tungtawnin leitung mi a tamzaw tham inmeetna leh noptuamna tampi ngah hi. Lawhcin na sawmna hanga na sepna mun san takah na lawhcinloh hangin, amanpha dang khatah lawhcing thei veve hi teh.\nHih munah lawhcinna i gen ding pen a neu leh a lian cih om lo a, a meetna pen sum bek tawh kiteh lo a, nasep (service) i manphatna (value) pen a sepkhiat (output) lamahkiteh zaw hi. Muhkholhna (vision) leh tupna mun (goal)kician nei a, tua mun tun theih nadingin geelna hoih neih theih nading leh, tua lawhcin nading a nawngkaisak thei thu tuamtuam – launa, lungkiatna, lunggimna leh haksatna tuamtuam zawh theih nading leh, lawhcin nadinga kisam tuamtuamte pen i gen sawm ahi hi. Maan lo taka gualzawhna lam hi loin, manpha taka lawhcinna lam pen i gensawm ahihna mangngilh kei ni.\n>> Zoplai Ding >>>\nNUNTAKMANPHAZAW TAWHL AW H C I N N A : T.Sawm Lian\n← Khaino & Nuam Bawi Te Mopawi lungdam pih na\nပေရာဖက္-တမန္ေတာ္ဆိုင္ရာ ခ်ီးမြမ္းျခင္း၏တန္ခိုး ယုဒ ဦးစြာ ခ်ီတက္ရမည္။ →


url: =Kelsa ~ Hau Za Cin :: ZOMI DAILY\nKelsa ~ Hau Za Cin\nposted on 3 January 2015 at 10:38 am Lomkholna: Article, Hauzacin\nKa lawp zawh sawtzo ahih manin ka hun lem neih masak pen ah Kelsa lei ning, huan ning, ka kham teek in ne ning cih ka ngaihsunsun hi. Ahi zongin hun lem neih ding a baih het kei hi. Kelsa hilo a dang duhna tawh Kelsa lunggulhna kibanglo hi. Kelsa pen a limna ciil tiuteu a, muinam veuveu ahih manin i gong hong sukha mahmah hi. Ci sawh leng a alna tawh a sa limna tawh kituak mahmah a, zasan thak siuhseuh sawh lai dingin a thuksak pian dingin anthul leh mehthuk khah lai leng a limna kimangngilh ngeilo hi. Sa dang a lunggulh hileng inn kiangah zong kilei thei dinga, super market ah zong om lel ahih manin a lei zong baihzaw deuh hi.\nKelsa linlian bang pen India te sumbuk ah kizuakte lim deuhse hi. India gam pan hong pai bang hileh lim khol diak a, ahi zongin tuhun ciang Australia leh New Zealand pan zong hong pai tamzawta hi kici hi. Zogam ah Kel tampipi kikhawi thei ding himah leh singkung lopa kiphuk mangin kihal mai gawpgawp ahih manin a kikhawi theih ding zah kikhawilo hi. Guah zuzu ahih kei leh Zogam pen gam hal nuam, mei khusak nuam khut ling kauhkauh tam tuak kasa hi. Tedim ka zin in Tedim khuanawl ka dak phei leh Siangsawnte khua zong kitung phei nailo in\ndainawl cik nangawn meikatna sul na om to tiptep hi. Sil meng na tam mahmah a, Kel an dingin bel hoih bilbel ding hi. Ahi zongin Kel gamta muh ding omlo leuleu hi. Siangsawnte in Zawng, Sakuh leh Vasa a khawite uh simloh ganhing muh ding zong a om pak kei hi. Pu Pau Cin Hau mualsuang gei a singkung tunga vasa tuangte lah a lengtheilo vive hi a, a lim vive hi in, Zomi Vaphual nupa bang a tuan zawzen hangin a nungtalopi ahi hi.\nKelsa bang mangngilh dek liangin lampial dektak hang e!\nGam khangto a nasep ziate ka ngaihsut ciang khatveivei pen gim leh kinawhna tawh nitum mai kasa hi. Kisit ding, kiencik ding, audit hong pai ding, inspection om ding, etc cih hi tawntung mawk! Kum bei manlo nihvei bang kisit, kiencik lawmlawm cih bel nasem manlo in a hoih, a kilawm ding sem mengmeng un cih tawh kibang hi. Tua manin a nasem taktak pen midang hi a, a en dingte hong pai ciang a et ding uh a vaisai pawl mi dang khat hileuleu hi. Tua bang vai teng tawh ka buai mahmah laitak ahih manin Zomi Paunak ah ‘mittang kia leh zong kitawm manlo ding’ a cih bang un kua phawkpihloh kei khom in ka buai mahmah hi.\nTua banga ka buai kawmkal ah tuni nitak lam hun awng ngah baih zenzen, 6:05 P.M. in ciah khia thei in hong lemzaw deuh ahih manin nawhsa a Little India delh in ka tai pah vingveng hi. Hun sawtpi pan ka lungsim a omsa – Kelsa lei ding, anthul tawh, alu tawh, lothang leh zasan, sing leh aisan tawh deihtak nuai dingin limtaka huan ding ciin ka gilkial lam zong phawk manlo in ka diangsuk saisai hi. A mun ka tun tak leh sumbuk tamzaw na kikhak a, zingciang Good Friday (Zeisu Sihni) adingin mite kigingkhol in vai nei ciat uh hiding cih ka theisiam pah hi. Kei zong kikhop, hunzat ding vai neilo bilbel ka hih manin a pusuak thei ka hi hi. Zingciang hileh bel kikhop om leuleu in vai kihau leuleu ahih manin ka man kei ding hi. Vak kawnkawn in ka upmawhna teng ka zong pheiphei hi. Nidang pekpek a ka leina ngei khat ah na omlo bek hilo in a sumbuk teng na kikhak hi. Cihna ding theilo in ka paina lah gamla, ka hun lah tampi bei khin, ka tha lah gimta, ka deih lah mulo…aibang songa le…\nKelsa lei lo a ciahkik ding lah ka thangpai in ka tha bei pammaih sa. Ahi zongin cihna ding dang om tuanlo. Bangbang hileh Kelsa a om kei leh zong Bawngsa beek lei ning e, ciin ka kivialvial kawikawi hi. Bawngsa zuakna zong ka mu tuan kei hi. Ansai ah anne zong mi na tawm mahmah in mihing na kiam mahmah himawk hi. Ciah kawma lamgei a alu leh mehthuk khawng lei a inn ah ci tawh huan lel ding cih bang ka ngaihsun khin hi. Ka ciah khiatna ding kongvang mu pak lo in ka tai kawikawi leh a kiu khat ah Ngasa zuakna khat na om a, tua ah ngasa lei ding ciin ka naih phei hi. Lamet hetloh in ngasa zuakna gei ah KELSA na kizuak a, amau zong ciah nuam in a vante uh na seng pianpianta uh hi. Delh phei pah in, “Khawl un, ka lei nop tua Kelsa hi,” ciin ka otsan pah hi. Ka aw dan khat a zak uh ciangin hong hek phei a, a sa zuak mi nihte ki-en in lamdang sak mel mahmah in hong en uh hi. Hehpihna tawh Kelsa hong leisak un, ka cih ciangin Singapore ngeina bangin van lei dingte deihna sem masa hamtang ding, ahi thei tan ah (customer’s rights) cih pen na tel peuhmah uh ahih manin hong atsak daidai a, Kelsa Kg.1 tawh inn lam ka zuan thei hi!!\nInn ciah ding ciangin gil kial pian ahih manin ‘kiallap nihna’ ciin Puri ka ne leuleu hi. Tua panin cil zong hong man zaw deuhta ahih manin inn lam nawhsa a delh in Kelsa ka huan saisai hi. Zan kim ma a nek man ding ciin ka cooker neih India Cooker Litre 3 tawh Kelsa pawlkhat huan in ka buhsih ding zong ka huan kawmkawm pah hi. Channel 5 News hong bei kuankuan ciang sa huanna Cooker zong a gindan hong kikhek a, a phit cianga huih hong lengkhia pen innsung khempeuh zeel in hong namtui viauviauta ahih manin gilkialsak hanhan hi. Tua ahih manin ka News et zong a tawp tan en manlo ding bang phial in Cooker sin hon a, a sunga muinam leng veuveu pen sikkeupi dimdima hawp ziahziah ka utta hi…\nA khin zong ngak man nawnlo in a sat lai mah in cooker tui tawh buak vot pak in a sin ka honga, thakhat thu a sa gim namtui cooker sung pana hong lengkhia leh ka nak kituak bilbel ahih manin buhsih thuk pah, zasan lui pah, anthul tui lui pah in annekna dohkang gei ah tutphah sang tungah tu to in Topa tungah ‘nisim nek ding hong piak mana lungdam ko in’ AMEN ka cih khit ciangin lungdam takin ka ne pah saisai hi. Zankim naihta mah leh gilkial bel kithuakzo a, Kelsa gim in kamsung a tun ding bel ka nawhpai sak pian hi :). Lungdam maitai taka gil dim phitphet a ka nek khit ciangin ka nekna kuang bang seng kik ding ka thadah phialta hi.\nI duh mahmah an i nek khak khawng, i lunggulh mahmah singgah i nek khak khawng, i ut mahmah nasep khat i sep khak khawng pen mihing hihna ah a nuam mahmah ahi hi. I muhnop mahmah mihing khat mu kaan lai leng leitung pen a tua teng khempeuh ah belh hiam cih dingin a nuam, a angtanhuai, a hamphathuai, a lungdamhuai ahi hi.hauzacin\nNa duh khat kidek ken, a val lua ding bel kidawm in. Na deih khat lei ngamlo in kidek den ken, na deih nuam nawn hetloh hun hong tung kha ding hi. Na muhnop mahmah mite tawh kimu mengmeng in a ziakai hun om thei hi. Na khempeuh in a hun nei a, a hunlapa hih ding leh a hun zui a sep ding a manpha ahi hi. Leitung nuntakna i cih lah tawntung ding hilo a, themvei sung hong hiding hi. Tua ahih manin na hoih na sepnop leh sem mengmeng in, na painopna mun leh gam, khua leh veng a om leh zin mengmeng in. Hun leh tui luang in hong ngaklo in na paipai a, i lap kei leh hong kheng mengmeng lel hi.\nHun lap, deih lap, deih nei hi ciat dingin Topa in hong siamta hen.\nKelsa bel tawm omlai…\nPrevious: Tulaai Leitung Thuthang Tuamtuam Updates Jan 2,2015\nNext: ZAM Thupuak :: 04 January 2015\nMalaysia Zomi te tung theihsakna\nThai gamsung ah Motor Accident in Myanmar gammi 3 meikangtum, 10 liam


url: =Ezekiel 18 | Siantongluan.net\nEzekiel 18 |\n"Israel gamsungah mite in zat belin a neih paunak, A pate in leenggah thuk ne a, a tate ha kim, cihna pen bang a cihnopna ahi hiam?\nKei pen a nungta Topa Pasian ka hih mah bangin kong genin-ah: Israel gamsungah hih paunak na zang nawn kei ding uh hi.\nMi khempeuh keima-a hi a, pate ahi a, tate ahi zongin keima-a ahi hi. A mawh mipa bek si ding hi.\n"Gentehna-in mi a hoih mahmah, a thuman, a diktat mi khat om hi.\nAmah in Israel mite milim biakte biakpihlo a, milim biakna pialo ding, ci-in a kikhamna munah milim biakna sate zong nelo hi. Midangte zi zong luppih dingin zollo a, numei in nin a neih laitakin zong luppihlo hi.\nKuamah khemlo a, kuama na zong sutlo hi. Sum leitawi a lapa in khapna van a apte zong piakik hi. Gilkialte an vakin, puan neilote puan guan hi.\nA meet bekbek lunggulhna-in sum leitawi pialo hi. Gamtatsiat ding utlo a, mite thu a manin khensak hi.\nAmah in ka thupiakte mangin, ka thukhamte hoihtakin zui hi. Tua bang mi pen mihoih ahih manin nungta ding hi, Topa Pasian in ci hi.\n"Tua ciangin gentehna-in hih mihoihpa in tapa khat nei a, tua tapa in mi na gu-in mi that a, a pa gamtat ngeiloh a siateng gamta hi.\nAmah in milim biakna pialo ding a kici munah a kipia biakna sate ne a, midangte zite zolin luppih hi.\nMizawng mi cimawhte khemin, mi na sut a, sum leitawi a lapa in khapna-in a piak nate piakik loin kemsuak hi. Milim bia-in a zumhuai-in gamta hi.\nA meet lunggulhna-in sum leitawi pia a, a meet zong a kilawm loin tampi tak la hi. Hih bang mipa nungta ding ahi hiam? Nungta hetlo ding hi. Hih bangin a mindaihuaite khempeuh gamta ahih manin tuate hangin amah si ding hi. Ama sihna pen ama mawhna hang ahi hi.\n"Gentehna-in hih mihoihlopa in tapa khat hong nei hi. Tua a tapa in a pa gamtat hoihlohna teng mu a, a pa gamtat bangin gamtalo hi.\nIsrael mite milim biakte biakpihlo a, a kikhamna munah biakna-in a kipia biakna sa zong nelo hi. Midangte zi zollo a, zong luppihlo hi.\nKuamah bawlsialo a, kuama na zong sutlo hi. Sum leitawi a lapa in a khapna van a apte zong piakik hi. Gilkialte an vak a, puan neilote puan guan hi.\nGamtatsiat ding utlo a, a meet bekbek lunggulhna-in sum leitawi pialo hi. Ka thukhamte zui-in ka thupiakte mang hi. Tua ahih manin hih mipa pen nungta ding a, a pa mawhna hangin si hetlo ding hi.\nA pa in ahih leh mi na sutin, mite tungah a sia gamta tawntung hi. Tua ahih manin ama mawhna hangin amahmah si hi.\n"Ahi zongin, Bang hangin a pa mawhna a tapa in thuaklo ding ahi hiam? nong ci khading uh hi. A tapa a hoih a manin a gamtatna hang ahi hi. Amah in ka thukhamte kemin hoihtakin zui hi. Tua ahih manin pelloin amah nungta ding hi.\nA si dingpa pen a mawh mipa ahi hi. Ta in pa mawhna thuaklo ding a, tua mah bangin pa in ta mawhna thuaklo ding hi. Mihoihpa in a hoihna thaman ngah ding a, migilopa in a gitlohna thaman thuak ding hi.\n"Migilo khat in a mawh bawlna khawlin ka thukham zui hen la, a hoih a manin gamta leh, tua mipa silo ding a, pelloin nungta ding hi.\nAma mawhnasa khempeuh kimaisak ding a, amah a manin a gamtat manin nungta ding hi.\nMigilo khat a si ka muh ciangin a lungdam dingin hong ngaihsun na hi uh hiam? Ka lung dam hetlo hi. Amah hong kisikin a nuntak ding pen keima deih ahi zaw hi.\nAhi zongin mihoih khat in a gamtat hoihnateng khawlin, migilote gamtat bangin a mindaihuai gamtatsiate gamtat ding hong kipan leh, amah nungta paisuak ding ahi hiam? Nungta hetlo ding hi. A hoih ama gamtatnasate kiphawksaklo ding hi. Ama cihtaklohna leh ama mawhna hangin si ding hi.\n"Ahi zongin note in, Topa hihna zia manlo hi, na ci uh hi. Israel mite aw, ka thugen hong ngai un. Keima hihna zia a manloin ngaihsun na hi uh hiam? A manlo pen nomau ngaihsutna zia hizaw hi.\nMihoih khat a gamtat hoih khawlin mawhna a bawl ciangin si ding hi. Ama sihna pen a gamtatsiatna hang ahi hi.\nMigilo khat a gitlohna panin khawlin a hoih a manin gamta leh ama nuntakna a suahtak ahi hi.\nAmah in a gamtatna phawkin a mawh bawlna khawl hi. Tua ahih manin amah si hetlo ding a, nungta paisuak ding hi.\nAhi zongin no Israel mite in, Topa hihna zia manlo hi, na ci uh hi. Israel mite aw, keima hihna zia manlo ahi zenzen hiam? A manlo pen nomau ngaihsutna zia hizaw hi.\n"Topa Pasian ahi keimah in note kiangah kong genin-ah: Israel mite aw, na gamtatnasa bang ciatun thu kong khen ding hi. Kisik kikin na gamtatsiatna khempeuh panun khawl un la, na mawhna hangun kisisak kei un.\nNa gamtatnasa uh mawhna khempeuh nusia un la, na lungsim uh leh na ngaihsutna uh thaksuaksak un. Bang hangin no Israel mite si nuam na hi uh hiam?\nKuama sih ding ka deih kei hi. Tua ahih manin na mawh gamtatna uh khawlin nungta un, Topa Pasian in ci hi," a hong ci hi.\nTedim Lai Siangtho / Laibu: Ezekiel 18


url: =Tower of Babel in Chin Tedim\nBabel Tausangpi (The Tower of Babel)\nTua laitakin leitung buppi in kampau khat leh kammal tawmno bek nei hi.\nAmaute, nisuahna lamah lal uh a, Shinar gam sungah zanglei mun khat mu-in tua lai-ah a teng uh hi.\nAmaute khatlekhat kiangah, "Hong pai un, leiseek seekin limtakin hal ni," kici uh hi. Amaute in suang dingin leiseek nei uh a, a buan dingin kultal tui nei uh hi.\nTua ciangin amaute in, "Hong pai un, leitung buppi-ah eite i kithehthang gawp lohna dingin ei-a' dingin khuapi khat bawlin, a dawn in vantung a ban ding tausang khat lamin, eite' minthan'na ding khat bawl ni," ci uh hi.\nTua ciangin mihingte' lamsa khuapi leh tausangpi a en dingin Topa hong paisuk hi.\nTopa in, "En un, amaute minam khat hi uh a, amaute khempeuh in kampau khat nei uh hi. Hih pen amau' sep ding a kipatna bek ahi hi. Tu-in sep dinga amau' vaihawmte amau-a' dingin hi thei nawnlo ding hi.\nHong pai un, amaute khatlekhat' thugen a kitheih lohna dingun eite paisukin amau' kampau va kitukalhsak ni," a ci hi.\nTua ahih ciangin Topa in tua lai panin leitung khempeuhah amaute thehthang a, a khuapi bawl uh a tawp uh hi.\nTua ahih ciangin a min Babel kici hi. Bang hang hiam cih leh Topa in tua munah leitung khempeuh' kampau kitukalhsak hi. Tua lai mun panin Topa in leitung khempeuhah amaute a thehthang hi.\nInformation about Tedim | Tower of Babel


url: =Malaysia Zomi makai te ki muhkhopna thu tuamtuam :: ZOMI DAILY\nMalaysia om Zomi makai ahi Khua makai KhuaHausa te, Pawlpi makai upate, Pawlpi siate, leh ZSM, ZAM panmun nei khempeuh 10 Nov 2014 ZAM hall ah Sun 12:00 – 4:30 Pm dong Zomi nam vai masuan nasep ding thupi tak nei uh hi. Hih Malaysia Zomi makai panmun nei adawl tungnung Malaysia Zomi te amunmun ah makai poimawh upate leh siate mimal 72 ta kihel thei uh hi.\nZinleengna zahtak ZinMangpi:\nZinmang pi lengla zahtak pan in Pu Pau Khat Suan ( Singapore) Pu Kim Tuang (Thailand), Zogam Lalpu, TS Khai te zong kihel thei uh hi. Pu Pau Khat Suan in Malaysia Zomi makai khempeuh zingan liimnono leh avot kilkel tuitawh mipi taaitak in hongvak phit phet hi.\nZomi masuan Thu bulphuh gimna :\nMalaysia om Zomi te Ikampau in gamthumna gengen a, I pumpi Malaysia ah om ahih hang in, Eite lungsim in ipian na gam ah om ahihi. Tua hih man in ipianna gam apuah azun ding in leitungbup amunmun Zomi makaiten thukhat peuhpeuh hong gel a hong vaihawm zenzen leh thu philhphit, thu phengphe , thu kheltat,Thu tuamkai lo a, Zomi nambup awkhat kamkhat, khutkhat khai a lawngkhat in iginkhiat’ iluan khiat sak ding Khua makaite Pawlpi makaite in mipi makaih ding ihihi cih thu ahihi.\nZumvai tuamtuam thu pulakna:\nZumvai nasep zia leh thu tuamtuam omte ZAM Makaipi Sya Hau Khai in hong nei a, tu ni Zomi bup makai eiteng kimuh khopna in ECM ahihi. Tua man in Malaysia Zomi makai vaidingsak adawl tung teng kimuh khopna ahihi. ZAM leh ZSM in kipawlna akeekee kineilo a, no mau teng teng in khuakipawlna pawlpi tuamtuam pan vai dinpih na hang in Zomi nam bup ading ZAM leh ZSM in vai tuamtuam kiton pihzo hizaw ahihi.\nUN minsan na:\nUN minsan na pen alomlom in kilakzia minsan zia kum thum hal dan in pai leh kilawm tawh kibang hi. UN in zuminn behlap semsem zaw hih man in buai luat kullo hi. Ahizong UN zum kipuah kilamthak hun’ kha kua kiim sung bel minthaksan na om paklo zaw ding lamet huai zaw ahihi. Tua hi aa, cina damlo asinna, Lungtangna, Khuak kisia cih te leh Innkuan lutpih ding minpia sate lungkiat pah nading in thu omlo ahihi. Malaysia ah HIV natna sang in TB natna siavuam te’n kihtazaw hi. HIV natna nei te huntomno in damsak zo lel uhhi.\nMalaysia ah ZAM card naneih nak leh galtai nahih na kitel hilel ahih man in card tuamtuam bawl in mintuamtuam zat huai lo hi. ZAM, CRC, ACR, DAI, FRO cih bang kimuh khopna kinei zel hi a, Abeisa hun a, min tuamtuam tawh UN vai min khumna te ah ngaihdamna kigen khin zo ahihi. Ahang in palik te map in Tawsat nading Malaysia thukhun om na hang leh gamthumna sang in malaysia ah zalenna theihna ciang abeisa hunsung thuakna muhna hang in mintuamtuam tawh gamthum paikhin aom zong kiom a, hua gamthumna ah amin khel kik zong om ahih man sungthu buai na nengneng om hi.\nZWO kipawlna: Malaysia ah Zomi numei kipawlna ZWO te han ciam na tawh ZAM zumah Zomi nam vanzat Zoniik le Zopuan Zodial Zokhi cihte kizuak in tua tungpan ameet apung akingah te tawh Zomi damlo zato lum Batu Arang om te kiveh zelzel uhi. Tua man in Minampuan aleidingte in ZAM zum mah ah leisak huai zaw hi.\nNausuah nauneihna lai paikei in:\nMalaysia ah Pasian thupha tawh Zolia te nauno nei leh naupaai kitam simsim ahihi. Tua te in Nausuak lai te hoihtak akep ding uh kisam hi. Ahang in UN ah nauno pa min om na pi, Nausuak lai ah nauno pamin omlo in nauno in Panei lo in akikhum kha zong om ahih man in Zum vai ah buai na tuamtuam om ahi. Gamthum na ah gammi suahna hun ah zong nausuahna mun leh gam akisam sak uhhi.\nThongkhia Gilbeem vai:\nMeltheih te thongkhia gilbeem om’ aom leh Zum nasem te koh masak ding thupi hi. Malaypau mikangpau leh Senpau siamtah ci in pai huai lo kan huailo hi. Ahang in Eitumtek tawh kipei ciang in Palik te leh Lahwakah ten thongkhia akan te khutkolbulh cingteng thei uh hihi. Tua man in Kan ding ihih leh ZAM ah zumnasem teh theihsak huai mahmah hi.\nLamsap sikh/piak huai mahmah na thu;\nZSM, ZAM ah nasem te nisim in Zato pai, Palik zumpai, UN zumpai, Lahwakah zumpai cih nisim hiden ahihi. Ahizong cinate, thongkhiate, akiman te ahih leh khat veibek atuah khak thu ahihi. Mi pawlkhat akiman te in ZAM, ZSM nasem tetungah sum lehnget thei zanzan in hongtan in sum nei keng cithei hi. Tuate ZSM, ZAM te nisim nasepna ah khasum in aci’n kipia zo hilo ahih man in zum staff peuh mah tungah sum nget dingsang in a lampaina lamsap taxi,bus sapsak naciang piak huai zaw ahihi. Mipi in makai te nasep zia tello theihpihlo ahih man in Khua makai pawlpi makai te in hoihtak genpih huai ahihi. ZSM, ZAM te in ahun uh hongpiak nungsang in amau tung ah akimante kitatna sumding ngetsak heihai ngen melmal ding hilo hi.\nZato ah Zuau card tam lua;\nUN card hita leh Passport hita leh bawltawm tawh zato lum ki omthei zelzel a, tuate in acidam uh teh’ zato pan akibawlna sumpia nawnlo in taisim thei uh hi. Tua man in tuhun teh UNcard, Passport leh minam kipawlna card te ah adiktak in sitmasak loh in Zoto ah hong kibawl mawkmawk lo ding ahihi.\nCard deihman in cina zawm kineih;\nMipawl khat te UN card deihmanin Cycle Mawtaw taih kineih in azawmpi bang in kizawng liang uh hi. ACTS hita leh koikoi zato ah hita leh hehpih huai sakna tawh damlohna laidal ngen thei uh a, laidal ngah khit teh Siavuan te muh in akhe tawh pai kik valval om mawk uh ahih man in hong ki umnawn lo ahihi. Ei Zomite bel hilo napi ivek in kithuak lawh hi.\nInnlam ah ciah un: By Pu Pau Khat Suan;\nTuni in hih malaysia om ZAM hall a hongpai teng mipil mitei vive hi nahih uh man un Hihlai ah tu ngelhngalh kei un la innlam ah ciah un. Nakhua natui tek uh puah un. Hihbang in mipil pipi misiam pipi galtai dimmun a om pen dahhuai ka sa mahmah hi. Mi acitak leh mipil teng Zomi ading amipoi mawh mahmah teng na hi uhi.\nLaisiang tho nasim uh ciang in un Olngah nading bek in simlo a, Politic view in isim zek pianpian zong kisam hi. Banghiam cih leh eite biak vanglianpa in thuman natawh galdo pa ahihi.\nZomi makai te in na asep uh hang in azungzui ding iom kei leh amawkna pi ahihi. Anungzui te zehphit, Paupeeng, tuamtat na in minam supna piangsak den hi. Makai te in zong makai kinken nuam kiom theih a, itheihzah kihilhsawn lo in nungzui te tung ah abanban in muhna theihna kihilh selo in hamphatna adawldawl in iki khak khak na hang in nungzui ding khangno te kikhan suah zolo in minam kibuitum thei kiukna kawlgam pan ikhang khia hi.\nAngsung nanengno khat kikhual man in leh neek pak bekbek ingaihsut nahang in minam kilamsang zo ngeilo hi. Tuadan kimakaihna pen Thupha ngah gam leh minam hipeuh mah lo hi. Gamthumna tun theihna in thupha ngahna hi khin samlo hi. Minam dangte amau gam tek uh thupibawl hi picingsak hi. Phuah sitsit uh hi.\nTulaitak ilungsim in Naywin honguk hunlai dinmun leh lungsim kinei lai hi. Zuau nopna mikhemna tawh hongki pantah nahang zongahihi. Keibang pen hoihtak in kizem in passport tawh khual kazin zong in hong kisit’ thu hong kidong nuam sese hi. Ahang in igam kiukna hoihloh man ahihi. US, Norway, England , Japan cihbang gamthupi pan hongzin te kizem kulse lo in Airport ah pheituamsing leh liangkhai silh in apai zong agam min kien masa aa, thuzong kidong selo pai sak zetzet lel uh hinapi’n ei akizeem zeza te koilai tung ding? nibangzah tamm ding? cih naleng kidong ngutngut pen kiukna hoihlohna gampan khualzin mi ihihna hang hizen hi.\n*Zoplai ding. Kawlgam pupa khangpan ineih Leitang vai leh Zosuan tuailai anihveina ah masuan*\nRelated News: Innlam ciah un’ ~ Pu Pau Khat Suan (azom) Read here >>>\nPrevious: Tulaai Leitung Thuthang Tuamtuam Updates November 10, 2014\nNext: Kawlgam mite neek leh dawn nuntak khuasakzia na muhdan hong hilhve


url: =Tuni Pasian Kammal (December 28, 2018) :: ZOMI DAILY\nTuni Pasian Kammal (December 28, 2018)\nposted on 29 December 2018 at 9:32 am UTC+9:30 Lomkholna: Biakna, Kammal, News\n1) Topa sungah lametna a neite muvanlai tawh kigenteh hi.\n2) Muvanlai pawlkhat pen kum 70-80 ciang bang nungta thei ci-uh hi. Kum 70-80 bang a nungta muvanlaite in a kumuh a tam deuh cingin kuama nawngkaisak zawhlohna ah lengto-in tua munah a gik mahmahta a multe khat khit khat botkhia-in a tawpna ah sa a man zo nawnlo a khecinte, a mukte suang tawh tatkhia ci hi.\n3) Tua a kibotkhia a multe munah mul nem thakte hong po-in, a kitatkhia a cinte le a muk ah cin thak le muk thak hong po hi. Tuate hong khauk ciangin an hong zong theikik ahih manin muvanlai thate hong thaksuah (renew) kikin kum tampi nungta kik leuleu ci-uh hi.\n4) Pasian tate zong ama sungah muvanlai bangin i thaksuah zel kisam mahmah hi.\n5) Hong lehkaihkaih nuntakna luite lakhia-in nuntakna thak tawh i mainawt zel ding kisam hi.\nPrevious: Kumthak ah Vision leh Mission neihna ~ Pau Do Lian


url: =DKBA Lampui U Thuzana (Or) Biakinn Susia Nuampa Taangthu ~ Thu Tatuam (Siyin News)\nDKBA Lampui U Thuzana (Or) Biakinn Susia Nuampa Taangthu\nTuesday, September 15, 2015 Tapidaw Taw Kisai No comments\nTutuung Karen Ngam, Myaing-gyi-nguu Karen Tuiphum Biakinn huang sungah Budah pagoda khat thuzaaksak nei ngawl asa va-ngaat sak sia Myaing-gyi-ngu syadawpa U Thuzana hi aa, September 15,2015 DVB report bangh hi leh, Pagoda sak tu vai ka tawlnga bua tu ci hi.\nAma sia Karen budah hiamtoai pawl DKBA tungah thunei vaial aa, Kawlkumhpi in DKBA sia border guard force tu in akoinopna sia nial sak hi. DKBA ii leitungthu thaa thu thudokpi khat hi.\nAma sai Pwo Karen hi in, tulaitak kumh 67 pha aa, Karen ngam Hlaingbwe pan hi, kumh 20 aphaak lai khawng KNU sung tum aa, 1975 kumh in KNU sung biakna taw kisai EC member khat hi aa, 1980 Jun tha khawng in KNU sungah Tapidaw le Buddah biakna bia te kitelkhialna nasia tatak piang hi, tua hunlam KNU Chairman pa Saw Bo Mya in 1989 ciang U Thu Za Na sia Buddah pagoda khat sak tu sawl hi. Ahihang tua pagoda sak vai aa, Tapidaw leh Budah biakna bia te nasia tatak kitelkhial aa, cisan luanna, kithalupna dong theng uh hi. KNU pan pusuak in Salween ngun pangh, Myaing - gyi - nguu mual tungah budah biakna taw thunget kipan hi.\n1982 kumh in sa ne ngawl (vegetarian) community kipan aa, Myaing Gyi Ngu khuapi lui ci in khua saat aa, abiakinn nasia sak peuma hi. Tua munh sia DKBA te ii phualpi zongh hi. Tua khua ah thukun 5 zui tu sia :-\n1) Thin uk thei ngawl\n2) Kihau thei ngawl\n3) Ngamvai(Polictic) son thei ngawl\n4) Biakna taw kisai Thu kikumh thei ngawl\n5) Nawnsan thu son thei ngawl tu hi.\nU Thuzana nungzui pawl zongh KNU tapidawte ii simh thuak ahikom, 1994 December le 1995 kumh ciilsawl ciang DKBA ci pawl hong ding aa, ngalkap 6000 bangh hong pha uh hi. Tua hun ciang DKBA in Tapidawte ii omna te hong sim aa, Thailand ngam sung om Karen tapidaw te ngangawn that laleau uh aa, KNU Head Quater Manerplaw ah Pagoda khat sa uh hi.\nU Thuzana sia mualtungah teen top khensat in phonggyi asep ciil sawng in, ni 49 antang thungetna taw a TB natna dam in kison hi. A mungtup sia Karen ngam sia Budah bia kilemna ngam asua natu hi. Mitbum le khutlamen thei hi. Budah pagoda ama ii pua kik sia 70 cing zo aa, Karen ngam sungah Pagoda ngo 50 asak manh ciang Karen ngam sia kilemna om tu ci'n thupulaakna ngaa hi.\nDKBA te sia Kawl kumhpi in panpui vet aa, lampi vawt, zato innsa in, Karen buddah biakna biate nasia tatak panpui laleau uh hi.\nU Thuzana ii nungzui Karen followers te in U Thuzana sia “Phu Ga Cha” ci in sam uh hi akhiakna sia “topa theampo ii pu” cinopna hi.


url: =Malaysia Genting Highland paina Cable Car kialo hi ~ ZD :: ZOMI DAILY\nposted on 24 December 2016 at 11:49 pm Lomkholna: Malaysia, News, Sawltak, World\nMalaysia gamsung aom Tourist Attraction te lakah aminthang mahmahkhat ahi Genting Highlands paiciang akituangthei Cable Car pen kisia hi ci’n tulaitak Online Social Media tuamtuam ah ki minthangsak mahmah hi.\nHihvai tawh kisai Malaysia Civil Defense te’n thuman hilo hi ci’n genkhia uhhi. Pahang Civil Defence Force (APM) te’n Saturday ni in Genting Cable Car kia cihpen thuman hilo hi. Genting Highlands Resort panin thunei Management tetawhzong dotcianna kineikhin a, bangmah nawngkaina omlo in, Cable Car te kizangzang hi ci’n genkhia hi.\nCivil Defense pan Director khatin hihbangdan thumanlo pen mipi te’n a umding leh alunghimawhpih dingin kongdeihkei a, thumanlo zong nahawmsawn kei un ci’n genkhia cih Bernama pan kiza hi.\nThuthang khatpeuh ihzakciang in koipan kigen, koipan ihzak cihpen hoihtak kancianding thupi mahmahzel hi. Civil Defense Director pa genmah bangin ih theihciankei lehzong theicianlopi in, midangte lunghimawh nadingin thukicianlo, thubul lakna kicianlo “Source” omlo te midangte theihding in ih hopsawnlohding thupi khading hi.\nZomi Daily website tungahzong “ZD Sawltak” mintawh akigelh tepen Source koipan cih alaisung ah kihel tangtang hi. Hih Genting Highlands Cable Car kialo cihzong kotektek aphual ah vapai in, kamit uhtawh akiatlohlam amu cihbang hisamlo a, ahi zongin Malaysia kumpi thunei ahi Civil Defense te pulakna leh Bernama News te pulakna tungtawn in kongzaksak uh ahih manin, amau ka Source uh hipah hi. Atungahzong amau minte kihelpah hi.\nRelated: Heilei Hausa Pa Mang in Mawtaw accident na-pan hong nusia ~ Zingsol\nZomi sungahzong UN vaikhawng zuau thuthang omtheizel hi. Thuthang khatpeuh aom ciangin na upphat keileh hong luankhiatna kancian masaphot in. Zuau khemngeisa te’n thumanlo gending hamsa sanawnlo uh ahih manin, hongkhemkik zelzelding uhhi. Na muanpenpen tektek te mahin hongkhem dinghi. Ki dawm in. UN vai akician in natheih ciannop taktakleh UNHCR zumpi sungah asem Zomi kamphen tampi omhi, tuate dongzaw in. ZD Sawltak #zomidaily\nPrevious: Mipilte Christmas Letsong (The Gift of the Magi) ~ TK Lian\nNext: Tedim khuahun (24 December 2016) ~ Tedim Times\nNigeria ah biakinn cim, mi 160 kiim si ~ TK Lian\nEi Zomi te min phuah dan ~ Dr. Sian Za Kham\nSih ko na sih vui ding hun zaksak na ~ Tg. Go Muan Lien


url: =Astrology leh Numerology :: ZOMI DAILY\nposted on 18 February 2015 at 4:55 pm Lomkholna: Article, Pautunthang, Theihhuai\nAstrology pen aksi leh mihing nuntakna a kizop dan sinna ahi hi.Numerology pen pianni nambat tuam tuamte leh mihing nuntakna kizopna sinna ahi hi.Astrologer ten aksi lam leh numerology lam sinkhawm uh hi. Nidanglai Banulon, Egyptian, Sumerian leh Greek ten aksi kihei dan leh nambat tuam tuam te mihing nuntakna tawh kizopna nei dingin upna nei uh hi.Tuamanin astrological chart leh horoscope na ngaihsun khia uh hi. Leitung a kimkot planet te kihei dan leh aksi omkhawm constellation te kihei dan pen tua hun laia naungek piangte omdan tawh kizopna neisak uh hi.Tua manin planet leh aksi te kihei dan tawh kizui in horoscope bawl uh hi.\nNidanglai miten um mah mah mawk uh ahihmanin a dik zong om hi.Ahizongin 100% dik cih bang om ngei lo in 60-80% khawng bek dik hi.A tuat dan uh hih a nuaia bang ahi hi:\nJanuary 20- Feburary18 kikal a piangte: Mihing discipline nei khollo ut bang banga gamta suk ziau, midangte ngaihsutna thudon meel lo, na khat peuh peuh lam-en kawi kawi, a omdan ding genkholh a haksa leh mi tawh a ki tam thuah theih khollo hi nuam uh hi.\nFebruary 19 – March 20 kikal a piangte: Ngaihsut khawlhna a tam neih lo, sep khit cianga-a nung ngaihsut, na khatpeuh zo nai loa a tawpsan mi, mi cing(kiphal) leh mi kisuanglah hi nuam uh hi.\nMarch 21-April 20 kikaal a piangte:Na khat peuh ah a masa a hi nuam mi, a heh baih, makai hoih ahi kik bilbel, a kamtam, a lungsimza leh neek leh dawn zong a hai hi nuam uh hi.\nApril 21-May 20 kikala piangte: Itna a thupi ngaihsut, a beidawng hak, neek nop loh a nei khollo, a geelsiam khollo, na ham zong a sem nuam lel,a sep ding khatpeuh a ngaihsun khawl masa leh mi genhak hi nuam uh hi.\nMay 21- June 20 kikala piangte: Mi mawk awm theilo, mi phia, a thak khatpeuh a deih phadeuh, lawm a deih leh lawm dinga zong a hoih, kikhawlpih a nuam,na khat peuh peuh a um baih leh a thei baih ahihhang a lungsim kawi pian hi nuam uh hi.\nJune 21- July 20 kikal a piangte: Midangte a hehnem siam, midangte adinga kipia, midangte a thudon leh a maitai siusiau den, a lungsim na baih, a ngaihsutna a genkhia meng meng lo leh neek ding a lim deuh a deih mi hi nuam uh hi.\nJuly 21- August 20 kikala piangte: A kiang ua om a nuam mah mah, a kineih siam, a phun hat lo, mi a ngah thei, vanzuak a siam leh summeet bawl lam a lunglut hi nuam uh hi.\nAugust 21 – September 20 kikala piangte:Na khat peuh peuh a uang hih nuam phadeuh, ciamnuih zong a siam mawhlo, nuntakzia a ki sangsak, a siangtho gamtat leh midangte zong a sai(control) nuam mi hi nuam uh hi.\nSeptember 2I -October 20 kikala piangte: Inn sung zep nuam asa ngiat, khuak hat, amah leh amah zong dik a kisa, programme khat peuh host a siam leh midang a lungdamsak thei hi nuam uh hi.\nOctober 21-November 21kikala piangte: Paukam na tak tak a zang, lau a nei lo, mi lungsim sia, ngaihsutna bel a naak zat mah mah leh mi lamdang diak hi nuam uh hi.\nNovember 21-December 20 kikala piangte: Thuneu cik nangawn a thupi ngaihsut, thuakzawhna a nei, lawm a deih, ciamnuih siam, gualnopna lam a lunggulh leh zinkhiat nuam a sa mi hi nuam deuh hi.\nDecember 21-January19 kikala piangte: Na khat peuh a hanciam, midangte a thudon, hunzatdan a siam, a citak leh a geelsiam mi hi nuam deuh hi.\nPrevious: Zomi Nam Ni ah kimu ni ~ Khaibawi\nNext: Kammal kilawm pawlkhat (azom 18 Feb)\nZomi D.C News: Graduation Ceremony of Tg. Pum Hen Thang


url: =Malaysia, Penang sung aom Plastic Factory khat meikanggawp :: ZOMI DAILY\nposted on 9 July 2017 at 8:36 pm UTC+9:30 Lomkholna: Malaysia, News, Sawltak, World\nMalaysia, Penang State sung aom Plastic Factory khat meikanggawp in meiphelh te’n nai 6 sungbang aphelh ngekngek khitciangin phelhsiangzopan cih NST pan kiza hi. Penang, Taman Pelangi sung aom Plastic bawlna Factory khat zanni zingsangin mei akanggawp ahihi.\nPrai Fire and Rescue Department te genkhiatna ah zingsang 11am hunpawl in patau meikang om ci’n hongki zasak cihi. Meikatna pen Plastic Factory sung aom Building khat akang masa hi a, tuapan in meikuang khauhlua ahih manin ageinai aom Building adang nihzong lawhphei cihi.\nPenang sung aom Fire Station tuamtuam panin Firefighters akigawm in mi 57 te’n aphual ah meiphelhding in delhpah uh a, ahi zongin meikuang nasialua ahih manin nai 6 sungbang buaipih mahmah uhhi.\nNitaklam 4:20pm hunciang in meikuang teng phelhsiang theipan uh a, hih meikatna hangin mihing asi aliam kuamah omlo cibilbel hi.\nVideo: Factories in Juru ablaze for hours\nMeikatna ahangzong ki theicianlo ahih manin, Forensic Team te’n hoihtak kankhiatding mawhpuak nei uhhi ci’n Spoperson khatin Statement ah genkhia hi.\nTheStar te genkhiatna ah hih Plastic Factory sungah meikang Building akigawm in 5 tak ci uh a, avekin 80% bang kangtumgawp cihi. Hih meikang pen huaisia mahmah a, Penang State sungah meikang ahuaisiapen hiding ci’n kiciamteh hi.\nRelated: Penang ah Condo khat meikanggawp in asungah a awkcip mi 6 te ahunlap in ki honkhiathei\nMeikat laitak pen State Publice Holiday tawh kituak ahih manin nasem kuamah omlo a, mihing asi aliam zong kuamah omlopah hi. Zandiak mahmah inzong Penang sung aom Condo khatmah meikanggawp hi. Sawltak #zomidaily\nPrevious: Kum 26 aphapan numeikhat avun guaigawp in piteek tawh kibang, Model sepsawm\nNext: Traffic Light meisan akan Motorcycle leh mawtaw khat akitaih laitak Video ki zaihkha


url: =Lungkiatna ~ Dr. Ngul Khan Pau :: ZOMI DAILY\nposted on 1 February 2020 at 8:50 pm Lomkholna: Article, Health, Ngulkhanpau\n“…vangik pua-in a gim mite khempeuh aw, ka kiangah hong paita un, lungsim tawldamna ka hong pia ding hi. (Matthai 11:28)\nUS ah Doctor of Missiology ka sin sung, kum 1993-95, ka lawm it mahmah khat American Chinese tawh ka kithuah thei tawntung hi. Amah mi piangthak, kha mangthang vei mahmah khat hi. Lai Siangtho sim thanuam bek hiloin Nipini nitak simin Vineyard Fellowship ah ka kikhawm thei tawntung uh hi. Ka Lai Siangtho sangkahna ah Master of Divinity hong sin a, lai zong siam mahmah hi. Ka kikholh uh ciangin thungetna ka neikhawm tawntung uh hi. Sawt kong kikholh uh ciangin buaina nei ahih lam hong gen hi. Ama buaipih ahih leh ‘depressive mood’ lungkiat maisuah nei hi. Zatang a nek loh ciangin sih ding bekbek gen thei zel hi. Khatvei zong, “Pau, na kithat leng bang ngaihsutna na nei diam?” hong ci hi. Pianthakna thu-ah buaina nei het lo napi, ama leitung lungsim in natna nei hi.\n1982 kum Union Biblical Seminary, Yavatmal, India ah ka sangkahpih i sanggam Mizo pastor khat in, “Pau, ka dam het kei a, zato ah nong paipih kisam ka hi,” hong ci hi. Tua nitak lamin Sanginn mawtaw tawh zato ah kilak dingin ka pai uh hi. Tua mawtaw sung bangah thum in tau ngakngak hi. Ken zong ka lawmpa hih bangin hong dam loh mawk pen lungkhamhuai, zato ah tuzan lum leh hoihzaw ding cih bangin ka ngaihsun hi. Amah pen zi leh ta neisa hi a, a zi leh a tate tawh a kikhen zawh uh kha thum bang a pha pan hi. A lai zong bel zo pha lo hi. Mikang kam zong a gelh theih hangin paukhiat ding haksa sa mahmah ahih manin lungkiatna lianpi nei hi. Ama’n, “Hih bangin kong cinat ciangin inn lam ciah ding bekbek ka ngaihsun hi,” ci mawk hi.\nZato ka tun uh ciangin doctor in a khutdawh domin a blood pressure en masa a, tua khit ciang a pumpi hong vel a, tawl khat zawh ciangin luna damna ding ci-in zatang tang sawm hong pia in, “Bangmah lungkham kei hen, dam mahmah hi,” hong ci hi. Tua kammal ka lawmpa’n a zak ciangin hong khuadak to a, “Kei dam hong ci maw, kei dam takpi maw, lungdam lua ing,” ci hi. Ka kuan lam uh mawtaw tawh a pai pen, ka ciah lam uh ciang mawtaw kisam nawn lo in sumbuk ah van lei dingin ka paisuak uh hi. Ama pumpi nopmawhna sangin a lungkiatna gimpihzaw na himawk hi.\nTua lo a beisa kum 38 khawng hi dingin ka um hi, ka theih ngei papi khat tawlkhat sung la tomno bekbek sa-in khuasungah vak kawikawi a, thungetna zong a neih ciangin a kammal zatte hoih mahmah hi. Tua hun lai-in pianthakna kilim gen mahmah ahih manin amah zong pianthak lungdamna hi dingin a ngaihsun pawl zong om uh hi. “Jesu’n hong domto kei ka lungdam lua hi,” cih bang a sak ciangin tawlnga thei lo ahih manin khawl phot in i cih dongmah sasa hi.\nAma buaina ahih leh a nasepna panin mite’n kam tawh na lausak uh ahih manin, tua lauhna tawh hong om ciangin khuamial peuh leh kei hong that ding mi hong paisawm hi, cih bangin ui ham leh, mi kiho za leh hong kuan ta uh ei, ci-in patau mahmah hi. Tua hun lai-in “piangthak” peuh leh buaina kinei nawn lo, cih tawh thuhilhna kiza tawntung ahih manin tua bang lauhna tawh nungtate a piangthak lo hi dingin kingaihsun hi.\nLungsim lauhna sawtpi hong kidiah ciangin “puak zawhloh lunggimna” suak ahih lam kithei kha lo hi. Tua papi ka gen pen zong a sawtna ciangin amah leh amah kithat hi. A kipat tu’ngin limtak kigenpih henla, a nasepna a lausakte bang zong tawh kimu in amau kam mahmah panin bangmah kong lawhsawm kei uh hi, cih bang za leh a hoih tuam ta’m cih ka ngaihsun hi. Tua bek hi loin, ama buaina damna dingin thungetna kineihsak a, ama lunghihmawhna limtakin kigensak ngei lo hi. Mite’n counseling a cih uh ciangin lungsim buaina, lunggim puakzawh lohna khawng zong a hilh thei dingte kiangah na pai uh hi. Hih lungsim buaite pen Pasian nasemte’n i huh theihna ciang a om hangin “clinical depression” mite bang zatang khawng mah zat lohin hi thei nawnlo hi.\nAbeisa hun a i thuak gimna leh maizumnate i tawldam ciangin hong kipanin “lungkiatna” natna hong neisak thei hi. Gal kidona, gal omna munah mi a liamte cih loh buang cina tawm mahmah hi. Ahi zongin gal hong ven khit ciangin natna nei ahih lam uh hong kithei uh a, misi hong tam mahmah thei zel hi. Tua mah bangin a beisa lungsim gimna khempeuh a bei na hi loin i lungsim koi lai hiam khat ah na om hi. Vai gik khempeuh a bei ciangin tuate hong kipanin natna nam tuamtuam hong tun hi.\nLUNGKIATNA BANG CIH DING\nLungkiatna i gen ciangin lungkia ngeilo mi omlo ding hi. Ahi zongin tua lungkiatna sungah om loin a pusuak a paisan theite hampha uh a, tua sunga teng dente in haksatna nam tuamtuam tuakin a tawpna ah sihpih thei uh hi. Tuni in a kicinga ka gen khit theih loh hangin tam lo kikup ding kong gelh hi.\n1. Lungkiat hong kipatna a bul mah theih ding kisam: A kipatna panin i siansak loh manin dam theilo cih na tam mahmah hi. Tuate pulakkhiat theihna mah nei leng kidam baihzaw hamtang hi. A kigawm toto ahih hangin a kipatna a hang pen pholhkhia in maisak ding ahih leh maisakpah in maisak nget ding ahih leh zong ngenpah leng i dampih ding hi.\n2. Nang leh nang kimaisak in: Mi tampi amau leh amau kimawhsak den, “ka tua cih manin tua ci kha hi ing,” ciin a piang khinsa hangin amau kimawhsakin kimaisak theilo uh hi. Midangte maisak baih kisa zaw a, ei leh ei kimaisak ding haksa kisa thei hi. Topa Pasian in na mawhna khempeuh hong maisak leh nang zong ‘nang leh nang’ kimaisak pah in.\n3. Pasian kiangah pulak in: Pasian in i haksatnate a theilo hiloin ama’n mu tawntung hi. Ama mai ah kipulak leng damna kingah hi. Khatvei pulak ziau cih hi loin eima lungkim zah kipulaklak ding hi.\n4. Mi tawh na kikholh loh man zong hithei hi: Mi tawh kikhawlte lungkia ngei lo cihna hi lo hi. Lungkiatna hong kipatna zong kikholhpihte hang hithei hi. Ahi zongin a damna ding zong mi hoih i muan lawmte tung pan hi thei hi. Amah bek om a kingaihsunsunte lungkiatna buannawi sungah kia baih uh hi. Mi hong simmawhna a kipan nu leh pate’n hong kepkhialhnate zong i sungah om den hi. Tuate in i nuntakna sungah hunkhat ciangin hong buaisak thei uh hi.\n5. Na hoih sem inla midangte huh in: Lungkia mite amau kibuapihte ahi uh hi. Tua hangin nang kingaihsun loin midang huh ding, a hoih a pha khat peuh sep ding na hanciam leh tua in damna lampi hong hi ding hi. Nuntakna man nei na hih theihna dingin nahoih napha sep ding hi. Hih sepkhiatnate hangin lungkimna hong piang in, a nungta bek hi loin napha sem dingin a nungta i hih hamphathuai penpen hi.\n6. Sungkhia in: I gensate tawh kinaih mahmah ahih hangin lungkiatna ding thu leh late in i sungah zungkha hi. Tuate sunkhiatna ding mi muanhuai kisam hi. Catholic Pawlpi in siampite kiangah kipulakna a neih uh manpha mahmah ahihna om hi. Protestant Pawlpi sungah zong i haksatna leh khialhnate a nen a si a gen ngamna ding i kisam hi. Mite’ theih in khami mahmah zong na hi mai thei hi. Ahi zongin uplohpi-in nang sunglam ah buaina tawh nungta na hi gige thei hi. Kipulakna in damna tampi piangsak hi. Nang mahmah in zong Pasian kiangah pulak in amah tungah sungkhia lecin na puak van hong zang ding hi. Rev. Dr. JM Ngul Khan Pau\nPrevious: ZAM Thupuak :: 02 Jan 20 (Coronavirus pan bangci kidalding)\nNext: Sianmang Hawmtel Movie sungpan ka ngahkhak thu 8